text:
MUTU 6
Anapemphera Kuchokera Pansi pa Mtima
1, 2. (a) N’chifukwa chiyani Hana sankasangalala pamene ankakonzekera ulendo wopita kuchihema? (b) Kodi tingaphunzire chiyani pa nkhani ya Hana?
PA NTHAWI ina Hana anali kalikiliki kukonzekera ulendo ndipo zimenezi zinathandiza kuti aiwaleko mavuto ake. Ulendowu unali wosangalatsa kwambiri. Chaka chilichonse, mwamuna wake, Elikana, ankapita ndi banja lake lonse kukalambira kuchihema ku Silo. Yehova ankafuna kuti nthawi imeneyi izikhala yosangalatsa. (Werengani Deuteronomo 16:15.) Choncho Hana ayenera kuti kuyambira ali mwana ankasangalala kukachita nawo misonkhano imeneyi. Koma zinthu pa moyo wake zinali zisakuyenda bwino.
2 Hana anali ndi mwayi kuti mwamuna wake, Elikana, ankamukonda kwambiri. Koma Elikana analinso ndi mkazi wina ndipo dzina lake anali Penina. Zikuoneka kuti mkazi ameneyu ankachita zilizonse zimene angathe kuti azimusowetsa Hana mtendere. Penina anapeza njira yomupweteketsera mtima Hana, ngakhale pazochitika zapadera zapachaka zimenezi. Kodi ankachita bwanji zimenezi? Ndipo funso lofunika kwambiri ndi lakuti, kodi kukhulupirira Yehova kunathandiza bwanji Hana kupirira mavuto amene ankaoneka ngati ovuta kuwapirira? Ngati nanunso mukukumana ndi mavuto amene amakuchititsani kuti musamasangalale ndi moyo, nkhani ya Hana ingakuthandizeni kwambiri.
“N’chifukwa Chiyani Ukupwetekedwa Mtima?”
3, 4. Fotokozani mavuto awiri amene Hana anali nawo.
3 Baibulo limasonyeza kuti Hana anali ndi mavuto akuluakulu awiri. Panali zochepa zimene akanachita ndi vuto loyambalo, koma pa vuto lachiwirilo, panalibiretu chimene akanachita. Vuto loyamba linali lakuti Hana anali pa mitala, ndipo mkazi mnzake ankadana naye kwambiri. Vuto lachiwiri linali lakuti iye anali wosabereka. Zimenezi zimakhala zokhumudwitsa kwa mkazi amene akufuna kukhala ndi ana. Ndipo m’nthawi ya Hana komanso malinga ndi chikhalidwe cha kwawoko, kukhala wosabereka kunali chinthu chopweteka kwabasi. Banja lililonse linkaona kuti kukhala ndi ana n’kofunika kwambiri kuti dzina la banjalo lisafe. Choncho, kukhala wosabereka kunali kochititsa manyazi komanso kunkachititsa kuti munthu azinyozedwa kwambiri.
4 N’kutheka kuti Hana akanapirira vuto lakelo zikanakhala kuti Penina sankamuvutitsa. Mitala si yabwino chifukwa kawirikawiri m’banja lamitala mumakhala kudana, kukangana ndi kupweteketsana mtima. Poyambirira, Mulungu anayambitsa banja la mwamuna mmodzi ndi mkazi mmodzi. Choncho, mitala ndi yosiyana kwambiri ndi zimene Mulungu anayambitsa m’munda wa Edeni. (Gen. 2:24) Baibulo limasonyeza kuti mitala si yabwino, ndipo nkhani yokhudza zimene zinkachitika m’banja la Elikana ndi umboni woonekeratu wa zimenezi.
5. N’chifukwa chiyani Penina ankavutitsa Hana, ndipo ankachita bwanji zimenezi?
5 Elikana ankamukonda kwambiri Hana. Mbiri ya Ayuda imasonyeza kuti Hana anali mkazi woyamba ndipo patapita zaka m’pamene Elikana anakwatira Penina. Mulimonse mmene zinalili, mfundo ndi yakuti, Penina ankamuchitira nsanje kwambiri Hana, ndipo ankachita zoipa zambiri n’cholinga choti mnzakeyo azisowa mtendere. Penina ankapezerapo mwayi chifukwa chakuti Hana ali wosabereka. Penina ankati akabereka mwana m’pamene ankanyoza kwambiri mnzakeyo n’kumadziona kuti ndi wapamwamba kwambiri. M’malo momumvera chisoni mkazi mnzakeyo chifukwa anali wosabereka, Penina anapezerapo mwayi wosowetsa Hana mtendere. Baibulo limanena kuti Penina ankavutitsa Hana kwambiri “n’cholinga choti amukhumudwitse.” (1 Sam. 1:6) Ndipotu iye ankachita dala zimenezi. Cholinga chake chinali kum’pweteketsa mtima Hana ndipo ndi zimene zinachitikadi.
6, 7. (a) Ngakhale kuti Elikana anayesetsa kulimbikitsa Hana, n’chifukwa chiyani Hanayo sanamuuze nkhani yonse? (b) Kodi kusabereka kwa Hana ndi umboni wakuti Yehova sankasangalala naye? Fotokozani. (Onani mawu a m’munsi.)
6 Zikuoneka kuti Penina ankakonda kuvutitsa Hana ikafika nthawi yopita ku Silo. Ndipo chaka china nthawiyi itakwana, Elikana anapatsa ‘ana onse a Penina, aamuna ndi aakazi,’ omwe anali ambiri, magawo a nsembe zoti akapereke kwa Yehova. Zitatere, Penina anayamba kunyoza Hana chifukwa cha vuto lake losabereka. Zimenezi zinachititsa kuti Hana akhumudwe kwambiri moti ankangolira ndipo sankadya. Elikana anazindikira kuti Hana mkazi wake wokondedwa wakhumudwa ndipo sakudya. Choncho anayesetsa kuti amulimbikitse. Iye anamufunsa kuti: “Hana, n’chifukwa chiyani ukulira, ndipo n’chifukwa chiyani sukudya? Komanso n’chifukwa chiyani ukupwetekedwa mtima? Kodi sindine woposa ana aamuna 10 kwa iwe?”
7 Elikana anazindikira kuti Hana anali wokhumudwa chifukwa cha vuto lake losabereka. Hana ayenera kuti anayamikira kwambiri zimene mwamuna wake ananena pofuna kumulimbikitsa. * Koma Elikana sananene chilichonse chokhudza zoipa zimene Penina ankachitira Hana, ndipo nkhaniyi siisonyeza kuti Hana anafotokozera Elikana zoipa zimene Penina ankamuchitira. Mwina Hana anaona kuti kumunenera Penina kukanangowonjezera mavuto ake. Ndipo kodi Hana akanafotokozera Elikana nkhaniyi, sizikanangochititsa kuti Peninayo azidana naye kwambiri? Nanga zimenezi sizikanachititsa kuti ana ndiponso antchito a Penina azidana nayenso kwambiri? Zimenezi zikanapangitsa kuti Hana azingokhala ngati mlendo panyumba pake pomwe.
Pamene Hana ankakumana ndi zokhoma kunyumba kwake, ankadalira Yehova
8. Anthu akamatichitira zinthu zopanda chilungamo, n’chifukwa chiyani ndi bwino kukumbukira kuti Yehova ndi Mulungu wachilungamo?
8 Kaya Elikana ankadziwa zonse zimene Penina ankachitira Hana kapena ayi, koma Yehova Mulungu ankaona zonse. Tikutero chifukwa Baibulo limafotokoza zonse zimene zinachitika ndipo zimenezi ndi chenjezo kwa onse amene amachitira ena nsanje komanso zinthu zina zoipa, ngakhale zooneka ngati zazing’ono. Komanso, mofanana ndi Hana, anthu osalakwa ndiponso okonda mtendere amalimbikitsidwa podziwa kuti Mulungu, yemwe ndi wachilungamo, amathetsa mavuto pa nthawi imene iye wasankha komanso m’njira imene waona kuti ndi yoyenera. (Werengani Deuteronomo 32:4.) Hana ayenera kuti ankadziwa bwino zimenezi, chifukwa anapempha Yehova kuti amuthandize.
“Sanakhalenso Ndi Nkhawa”
9. Kodi tikuphunzira chiyani pa zimene Hana anachita popitabe ku Silo ngakhale kuti ankadziwa zoti mkazi mnzake azikamunyoza?
9 M’mawa wa tsiku la ulendoli, banja lonse la Elikana, linali pakalikiliki kukonzekera. Banja lalikululi linkakonzekera ulendo wa makilomita oposa 30 wopita ku Silo, kudutsa m’mapiri a ku Efraimu. * Kwa munthu woyenda pansi, ulendowu unali wa tsiku limodzi kapena masiku awiri. Hana ankadziwa kuti mkazi mnzake azikamunyoza, koma anapitabe. Pamenepatu iye anasonyeza chitsanzo chabwino kwambiri kwa anthu olambira Mulungu masiku ano. Si bwino kulola khalidwe loipa la anthu ena kutilepheretsa kulambira Mulungu. Ngati titachita zimenezi zingatilepheretse kulandira madalitso amene angatithandize kupirira mavuto.
10, 11. (a) N’chifukwa chiyani Hana anapita kukachisi atangomaliza kudya? (b) Kodi Hana anafotokoza bwanji mavuto ake kwa Atate wake wakumwamba?
10 Kenako banjali linafika ku Silo. Mzinda wa Silo unali paphiri lozunguliridwa ndi mapiri ena akuluakulu. Akuyandikira, Hana ayenera kuti ankaganizira kwambiri zimene akauze Yehova m’pemphero. Banjali litafika kumeneko, linadya chakudya ndipo Hana atangomaliza kudya, anachoka pagululo n’kukalowa kuchihema cha Yehova. Eli, yemwe anali mkulu wa ansembe, anali atakhala pafupi ndi khomo la chihemacho. Koma Hana anangomudutsa chifukwa ankaganizira za Mulungu wake basi. Iye anali ndi chikhulupiriro chonse kuti kuchihemako Mulungu akamva pemphero lake. Ankaona kuti mwina palibe munthu amene ankamvetsa mavuto ake, koma ankadziwa kuti Atate wake wakumwamba ankamvetsa. Chisoni chake chitakula, anayamba kulira.
11 Hana anayamba kulankhula ndi Yehova chamumtima, uku akusisima. Milomo yake inkanjenjemera pofotokoza mavuto ake. Anapemphera kwa nthawi yaitali, kuuza Atate wake wakumwamba zakukhosi kwake. Koma sikuti iye anangouza Mulungu kuti akufunitsitsa atakhala ndi mwana. Ngakhale kuti Hana ankafunitsitsa kuti Mulungu amudalitse, analinso wokonzeka kupatsa Mulungu chilichonse. Choncho analonjeza Mulungu kuti akadzabereka mwana wamwamuna, adzamupereka kuti akatumikire Yehova kukachisi.—1 Sam. 1:9-11.
12. Kodi chitsanzo cha Hana chikusonyeza kuti tiyenera kukumbukira chiyani pa nkhani ya pemphero?
12 Pamenepa Hana anapereka chitsanzo chabwino kwa atumiki onse a Mulungu pa nkhani ya pemphero. Yehova amafuna kuti atumiki ake azipemphera kwa iye momasuka, osakayikira chilichonse. Iye amafuna kuti anthu azimuuza mavuto awo onse monga mmene mwana amachitira popempha chinthu kwa kholo lake limene limamukonda. (Werengani Salimo 62:8; 1 Atesalonika 5:17.) Mtumwi Petulo analemba kuti popemphera kwa Yehova ‘tizimutulira nkhawa zathu zonse, pakuti amatidera nkhawa.’—1 Pet. 5:7.
13, 14. (a) N’chifukwa chiyani Eli anamunena Hana kuti waledzera? (b) N’chifukwa chiyani zimene Hana anachita ndi chitsanzo chabwino kwa tonsefe?
13 Yehova amamvetsa mavuto athu komanso amatimvera chisoni kuposa mmene anthu amachitira. Hana akulira popemphera, anadzidzimuka kumva munthu akumulankhula. Anali Eli, mkulu wa ansembe, yemwe ankaona zimene Hana ankachita. Iye anafunsa Hanayo kuti: “Kodi ukhala woledzera mpaka liti? Pita kaye, kuledzera kwakoku kuyambe kwatha.” Eli anali ataona kuti milomo ya Hana ikunjenjemera, akusisima ndiponso akuoneka kuti akuvutika kwambiri maganizo. M’malo momufunsa kuti watani, anangofikira kumunena kuti waledzera.—1 Sam. 1:12-14.
14 Ziyenera kuti zinali zowawa kwambiri kwa Hana kuona kuti pa nthawi imene amavutika maganizo chonchi, munthu wina anamunamizira kuti waledzera ngakhale kuti panalibe umboni. Ndipo chomvetsa chisoni kwambiri n’chakuti munthu wakeyo anali mkulu wa ansembe. Koma pamenepanso Hana anasonyeza chitsanzo chabwino cha chikhulupiriro. Iye sanalole kuti zochita za munthu wina zisokoneze kulambira kwake Yehova. Iye anamuyankha Eli mwaulemu ndipo anamufotokozera vuto lake. Eli anayankha, mwina mozindikira kuti walakwa komanso ndi mawu odekha, kuti: “Pita mu mtendere, ndipo Mulungu wa Isiraeli akupatse zimene wam’pempha.”—1 Sam. 1:15-17.
15, 16. (a) Kodi chinachitika n’chiyani Hana atapita kuchihema komanso atauza Yehova zakukhosi kwake? (b) Kodi tingatsatire bwanji chitsanzo cha Hana tikamavutika maganizo ndi zinazake?
15 Kodi chinachitika n’chiyani Hana atapita kuchihema komanso atamuuza Yehova zakukhosi kwake? Baibulo limati: “Mkaziyo anachoka ndi kupita kukadya, ndipo sanakhalenso ndi nkhawa.” (1 Sam. 1:18) Ndipo Baibulo la Buku Lopatulika Ndilo Mau a Mulungu limati: “Nkhope yake siinakhalanso yachisoni.” Hana atauza Yehova nkhawa zake, mtima wake unakhala m’malo. Zinali ngati ankalemedwa ndi katundu winawake, ndiyeno watulira katunduyo Atate wakumwamba amene ndi wamphamvu kwambiri kuposa iye. (Werengani Salimo 55:22.) Kodi pali vuto limene Mulungu angalephere kulisenza? Ayi, palibe ngakhale limodzi.
16 Tikaona kuti mavuto atikulira, ndi bwino kutsatira chitsanzo cha Hana. Tiyenera kulankhula momasuka kwa Mulungu amene Baibulo limamutchula kuti “Wakumva pemphero.” (Sal. 65:2) Tikamapemphera tili ndi chikhulupiriro, nafenso tidzaona kuti nkhawa zathu zatha ndipo tapeza “mtendere wa Mulungu umene umaposa kuganiza mozama kulikonse.”—Afil. 4:6, 7.
“Palibe Thanthwe Lofanana Ndi Mulungu Wathu”
17, 18. (a) Kodi Elikana anasonyeza bwanji kuti anagwirizana ndi zomwe Hana analonjeza? (b) Kodi Penina anazindikira chiyani zokhudza zimene ankachitira Hana?
17 M’mawa mwake, Hana anapitanso kuchihema pamodzi ndi Elikana. Hana ayenera kuti anauza mwamuna wake Elikana za zimene anapempha komanso zimene analonjeza Mulungu. Mwina anachita zimenezi chifukwa Chilamulo cha Mose chinkanena kuti mwamuna anali ndi ufulu wofafaniza lonjezo la mkazi wake, ngati mkaziyo walonjeza Mulungu zinthu zinazake asanapemphe mwamuna wake. (Num. 30:10-15) Koma mwamuna wokhulupirikayu sanachite zimenezo. M’malomwake, iyeyo ndi Hana analambira Yehova limodzi kuchihema asananyamuke ulendo wobwerera kwawo.
18 Kodi Penina anazindikira liti kuti Hana sakukhumudwanso ndi zimene akumuchitira? Baibulo silinena, koma mawu akuti “sanakhalenso ndi nkhawa” akusonyeza kuti Hana atangopemphera, anayamba kuoneka wosangalala. Mulimonse mmene zinalili, pasanapite nthawi Penina anazindikira kuti zochita zake zofuna kukwiyitsa Hana sizikugwiranso ntchito. Kuyambira pamenepa, Baibulo silitchulanso dzina la Penina.
19. Kodi Hana anadalitsidwa bwanji, nanga anasonyeza bwanji kuti anayamikira Mulungu?
19 Patapita miyezi ingapo, Hana anayamba kuonekeratu kuti ali ndi mtendere wamumtima. Iye anali ndi pakati. Ngakhale kuti anali wosangalala, Hana sanaiwale m’pang’ono pomwe kumene madalitso amenewo anachokera. Mwanayo atabadwa, anamupatsa dzina lakuti Samueli, limene limatanthauza kuti “Dzina la Mulungu.” Zikuoneka kuti tanthauzo la dzinali n’logwirizana ndi zimene Hana anachita popempha Mulungu kuti amuthandize. Samueli atabadwa, Hana sanapite limodzi ndi Elikana komanso banja lake ku Silo kwa zaka zitatu, kufikira mwanayo atasiya kuyamwa. Kenako anayamba kukonzekera tsiku limene adzasiyane ndi mwana wake wokondedwa kwambiriyo.
20. Kodi Hana ndi Elikana anakwaniritsa bwanji lonjezo lawo kwa Yehova?
20 Zinali zovuta kwambiri kuti Hana asiyane ndi mwana wake. Ngakhale kuti Hana ankadziwa zoti Samueli akasamalidwa bwino ku Silo ndi amayi ena amene ankatumikira kuchihemako, mwanayo anali adakali wamng’ono ndipo monga tikudziwira, n’zovuta kwa mayi aliyense kusiyana ndi mwana wake wamng’ono. Komabe Hana ndi mwamuna wake anakapereka mwana wawoyo kuchihema mosangalala. Atafika kuchihemako, anapereka nsembe kwa Mulungu ndipo kenako anapereka Samueli kwa Eli. Pomuperekapo, iwo anakumbutsa Eli za lonjezo limene Hana analonjeza Yehova zaka zingapo zapitazo.
21. Kodi pemphero la Hana limasonyeza bwanji kuti anali ndi chikhulupiriro cholimba? (Onaninso bokosi lakuti Mapemphero Awiri Ogwira Mtima.)
21 Kenako Hana anapemphera ndipo Mulungu anaona kuti pemphero limeneli n’lofunika kuti likhale m’Mawu ake ouziridwa. Mukamawerenga mawu a Hana a pa 1 Samueli 2:1-10, mungathe kuona kuti zonse zimene ananena zimasonyeza kuti anali ndi chikhulupiriro. Iye anatamanda Yehova chifukwa chakuti amagwiritsa ntchito mphamvu zake modabwitsa, amatsitsa anthu odzikweza komanso amathandiza anthu oponderezedwa. Anatamandanso Yehova chifukwa cha mphamvu zake zotha kuchotsa moyo kapena kuukitsa akufa. Iye anatamanda Atate wake wakumwamba chifukwa chakuti ndi woyera kwambiri, wolungama ndiponso wokhulupirika. M’pake kuti Hana ananena kuti: “Palibe thanthwe lofanana ndi Mulungu wathu.” Zimenezi zikusonyeza kuti Yehova ndi wodalirika kwambiri ndipo sasintha. Choncho, anthu onse oponderezedwa angathawire kwa iye kuti awathandize.
22, 23. (a) Tikudziwa bwanji kuti Samueli ankadziwa kuti makolo ake amamukonda? (b) N’chifukwa chiyani tinganene kuti Yehova anapitiriza kudalitsa Hana?
22 Samueli anali ndi mwayi kwambiri chifukwa mayi ake ankakhulupirira kwambiri Yehova. Ngakhale kuti Samueli sankawaona mayi ake pafupipafupi, iye sankaona kuti amuiwala. Chaka chilichonse, Hana akamapita ku Silo ankatenga malaya odula manja amene ankasokera Samueli kuti azikavala potumikira kuchihema. Zimenezi zikusonyeza kuti Hana ankamukonda kwambiri mwana wakeyo. (Werengani 1 Samueli 2:19.) Tingathe kumuona Hana m’maganizo mwathu akumveka mwana wakeyo chovala chatsopanocho, kuchiwongolawongola, n’kumamuyang’ana mosangalala, uku akumulankhula mawu olimbikitsa ndiponso osonyeza kuti amamukonda. Samueli anali ndi mwayi kukhala ndi mayi ngati amenewa. Iye atakula anakhala munthu wodalirika kwa makolo ake ndiponso kwa mtundu wonse wa Isiraeli.
23 Yehova anapitiriza kudalitsa Hana moti anaberekanso ana ena asanu. (1 Sam. 2:21) Komabe mwina Hana ankaona kuti dalitso lalikulu linali ubwenzi wolimba umene anali nawo ndi Atate wake, Yehova, womwe unkapitirizabe kukula. Inunso mungakhale pa ubwenzi wabwino ndi Yehova ngati mutatsanzira chikhulupiriro cha Hana.
^ ndime 7 Ngakhale kuti Baibulo limanena kuti Yehova “anali atatseka mimba” ya Hana, palibe umboni wosonyeza kuti Mulungu sankasangalala ndi Hana, yemwe anali mkazi wokhulupirika komanso wodzichepetsa. (1 Sam. 1:5) Nthawi zina Baibulo limanena kuti Mulungu wachita chinachake, koma kwenikweni amakhala kuti wangolola kuti chichitike.
^ ndime 9 Mtunda umenewu tikutengera kuti mwina kwawo kwa Elikana kunali ku Rama, komwe m’nthawi ya Yesu kunkadziwika ndi dzina lakuti Arimateya.


c: text/html

text:
ZITHUNZI
ZITHUNZI
Aisiraeli Anapulumutsidwa pa Nyanja Yofiira
Koperani nkhaniyi ndipo tchulani anthu awiri otchulidwa m’Baibulowo. Jambulani zinthu zimene zikusowapo.
Zinanso
Davide Analimba Mtima Ngakhale Kuti Anali ndi Zida Zochepa
Fananitsani anthu otchulidwa m’Baibulo ndi zinthu zokhudza anthuwo.
Davide Anabwera M’dzina la Mulungu
Thandizani ana anu kuti adziwe zimene dzina la Mulungu limatanthauza.
Kodi Ndi Ndani Amene Anasankha Kutumikira Yehova?
Zochitazi zimathandiza ana a pakati pa zaka 6 ndi 8 kuti adziwe anthu otchulidwa m’Baibulo.

robotstxt: allowed

filter: keep


text:
Bingu wa Mutharika
A Ngwazi Profesa Bingu wa Mutharika, ndi Pulezidenti wa dziko la Malawi ndipo adasankhidwa koyamba kukhala paudindowu pa 24 Meyi 2004. A Mutharika ndi mtsogoleri wa chipani cholamulira cha Democratic Progressive Party (DPP) chomwe chiri ndi aphungu ochuluka kwambiri mnyumba ya Malamulo malinga ndi zotsatira za chisankho chomwe chidachitika mchaka cha 2009. A Bingu wa Mutharika adabadwira ku Thyolo, mtunda wa makilomita 30 kuchokera mu mzinda wa Blantyre. Iwo ali ndi madigriri a za ukachenjede wa zachuma ndi za chitukuko. Mchigawo choyamba cha ulamuliro wao, 2004 -2009, komanso kufikira mchigawo chachiwiri cha upulezienti wao, a Mutharika asanduliza dziko la Malawi kuchoka pa dziko lomwe linkavutika ndi njala kufika pa dziko la mwana alilenji. Kupambana kwa pologalamu yothandiza alimi akumidzi ndi mbeu zamakono komanso feteleza wotsika mtengo imene a Mutharika adayikhazikitsa mchaka cha 2005 ndi umboni wa mmene dziko lingadzipezere njira zothetsera njala. Chidwi cha a Pulezidenti Mutharika poonetsetsa kuti pologramuyi iyende bwino chidabala zipatso zabwino.
Contents
Moyo wao[edit | edit source]
A Bingu wa Mutharika adabadwa pa 24 Febuluwale 1934 mboma la Thyolo. Bambo awo, malemu Ryson Thom Mutharika ndi mayi awo, malemu Eleni Thom Mutharika adali aKhirisitu odzipereka a mpingo wa Church of Scotland, umene udasintha dzina nkukhla CCAP. Bambo Ryson Mutharika anali mphunzitsi ndipo anakhulupilira kuti maphunziro ndiwo makiyi a moyo wopambana wa muthu aliyense. Mayi Eleni Mutharika ankapunzitsa amayi a Mvano za chikhrisitu. A Bingu wa Mutharika adachita maphunziro awo ku mishoni ya Ulongwe ndi ku Chingoli mboma la Mulanje; Mtambanyama ndi Malamulo ku Thyolo; komanso ku Henry Henderson Institute (HHI) ku Blantyre. Kenaka adapita ku sukulu ya sekondale ya Dedza kumene adapambana bwino kwambiri mayeso a Cambridge mchaka cha 1956. Mchaka cha 1964, a Mutharika anali mmodzi mwa aMalawi 32 amene mtsogoleri wakale, Dr. Hastings Kamuzu Banda adawatumiza ku India kukapitiriza maphunziro awo. Ali ku India komweko, a Mutharika adakachita maphunziro a zachuma ku Dehli School of Economics kumene adalandira digiri yapamwamba ya nkhani za chuma (M. A. Degreee in Economics). Kenaka anakatenganso digiri yapamwamba ya ukachenjede wa za chuma ndi chitukuko (PhD in Development Economics) ku Yunivesite ya Pacific Western ku Los Angeles mdziko la Amereka. A Mutharika adachachitanso maphunziro ena apadera a kayendetsedwe ka mabizinesi, kayendetsedwe ka chuma, nkhani za malonda, za utsogoleri wandale komanso za mgwirizano wa mayiko pa nkhani za chuma. A Mutharika adagwiranso ntchito mboma ngati katswiri wa zachuma ndi chitukuko. Iwo ndi muthu wodziwika bwino pa nkhani za chitukuko cha za chuma pa dziko lonse lapansi ndipo adakhalaponso pa maudindo aakuluakulu pamene ankagwira ntchito mboma la Malawi ndi la Zambia. Iwo adakhalanso wachiwiri kwa gavinala wa banki lalikulu mMalawi la Reserve Bank, ndipo adasankhidwa pa udindo wa nduna yoona mapulani a za chuma ndi chitukuko mchaka cha 2002. A Mutharika anagwiranso ntchito ku Banki lalikulu pa dziko lonse la pansi (World Bank) monga mkulu woyang’anira za kaperekedwe ka ngongole. Iwo nagwiranso ku bungwe la Mgwirizano wa mayiko a pa dziko lonse lapansi (United Nations), komanso anakhalapo mlembi wamkulu wa bungwe la za malonda la mayiko 22 a kumvuma ndi kummwera kwa Afrika, la COMESA.
Kampeni ya Upulezidenti ya 2004[edit | edit source]
A Bingu wa Mutharika adasankhidwa kuti ayime pa chisankho cha Pulezidenti kolowa mmalo mwa a Bakili Muluzi amene nthawi yawo yokhala pa udindowu inali kupita ku mapeto. Pachisankho chimene chidachitika pa 20 Meyi 2004, a Mutharika adapambana popeza mavoti ambiri kuposa wina aliyense amene ankapikisana nawo monga a John Tembo ndi a Gwanda Chakuamba. Pa 7 Okotoba, 2006 a Mutharika adalengeza maganizo awo ofuna kudzaimanso pa chisankho cha Pulezident cha 2009 kuyimirira chipani cha DPP. Patangotha zaka ziwiri, mu Okotoba 2008, bungwe lalikulu loyendetsa chipani cha DPP lidasankha a Mutharika kuti adzayimire chipanichi pa chisankho cha 2009.
Kampeni ya 2009[edit | edit source]
A Mutharika adayimanso pa chisankho cha Pulezident cha 2009. Kaamba ka kukwera kwa ntchito za chuma ndi chitukuko muzaka zisanu zoyambirirra za ulamuliro wao, Pulezidenti Mutharika adapeza mavoti ochuluka kwambiri, okwana 66.7% kuposa wina aliyense amene amapikisana nawo.
Teremu yoyamba ya Upulezidenti[edit | edit source]
Mchaka cha 2005, kaamba kokhazikitsa pulogalamu yothandiza alimi akumidzi ndi mbeu komanso feteleza, dziko la Malawi lidakolola chakudya chopyolera muyezo chifukwa alimi akumidzi ndi anthu ena ovutika anali ndi mwawi wogula feteleza ndi mbewu zamakono pa mtengo wotsika kwambiri. Apa, a Pulezident Mutharika adaonetsa ukatwiri wao pogwiritsa ntchito njira zoyenera ndi zapamwamba zokwezera chitukuko cha madera a kumidzi. Anthu ambiri akuyamikira mfundo zowo zimene zathandiza kusintha dziko lomwe linkavutika kudyetsa anthu ake kukhala dziko lomwe likukolola chakudya chokwanira ndi china chotsala. Mzaka zoyambirira za ulamuliro wa a Mutharika (2004-2009) dziko la Malawi lidachita bwino kwambiri pa ulimi wa mbeu zosiyanasiyana komanso kukolora chakudya chokwanira. Mfundo zabwino za ulimi za a pulezidenti zidapindulira alimi oposa 1,700,000 powapezetsa mbeu zamakono ndi feteleza wotsika mtengo. Mchaka cha 2005/2006 dziko la Malawi lidakolola matani oposa 500,000 pamwamba pa chomwe chinkafunika. Mu chaka cha 2008/2009 chakudya chapadera chidaposa matani 1.3 miliyoni. Utsogoleri ndi masomphenya a aMutharika zachititsa kuti dziko la Malawi likhale ndi chakudya chokwanira ndi china chapadera chogulitsa ku mayiko ena a kummwera kwa Afrika. Kuti izi zitheke, a Pulezidenti Mutharika adasintha mfundo zoyendetsera nkhani za chuma ncholinga choti chuma cha dzikoli chipite patsogolo potsatira njira izi:
- Kuyika patsogolo ntchito za ulimi ndi chakudya chokanira pofuna kuti dziko la Malawi likhale lodzidalira.
- Kupititsa mtsogolo ulimi wothirira kuti ulimi usamangodalira mvula yokha ayi.
- Kukweza ntchito za mtengatenga ndi mtokoma kuti anthu asamavutike poyenda ndi kunyamula katundu wao komanso kuthandiza kuti a Malawi azipeza misika ua zinthu zao kunja kwa dzikoli.
- Kupititsa mtsogolo ntchito za magetsi ncholinga cholimbikitsa ntchito za mafakitale ndi makampani kuti azipanga zinthu pogwiritsa ntchito mbeu zolimidwa ku Malawi.
- Kulimbikitsa nkhondo yolimbana ndi matenda a HIV/Edzi ngati vuto limene limabwezera mmbuyo ntchito za chitukuko.
Chigawo chachiwiri cha Upulezidenti[edit | edit source]
Pansi pa ulamuliro wa a Pulezident Mutharika, dziko la Malawi lalimbikitsa mfundo za demokalase poonetsetsa kuti malamulo a dziko akulemekeza ufulu wachibawidwe wa anthu, kulekanitsa mphamvu za ziwalo za boma komanso kutsatira malamulo okhazikika. Chisankho cha 2009 chidali chopanda chovuta china chiri chonse ndipo chidali ngati chitsanzo chabwino kwa mayiko ena a mu Afrika. Chisankho cha Pulezidenti ndi Aphungu chidaonetsa kuti mfundo za demokalase ku Malawi zikupita mtsogolo. Anthu ambiri akuyamikira Pulezident Muthararika chifukwa choyikapo mtima pokweza ntchito za chuma ndi kulimbana ndi ziphuphu. Izi zapangitsa kuti mabungwe a zachuma monga IMF akhale ndi chikhulupiliro ndi utsogoleri wa a Mutharika.
Chakudya chokwanira[edit | edit source]
Potsatira pempho la PulezidentI Mutharika, dziko la Malawi lidasonkhanitsa matani 150 ampunga umene boma lidatumiza ku Haiti kukathandiza anthu amene anakhudzidwa ndi chivomerezi mchaka cha 2010. Kuonjezera pa kulimbikitsa chakudya chokwanira ku Malawi, a Mutharika adalimbikitsanso za kufunika kwa chakudya chokwanira kumayiko onse a mu Afirika. Pamene anali wapampando wa bungwe la mgwirizano wa mayiko a mu Afrika, AU, a Pulezidenti adayika ndondomeko zothandiza kuti mayiko a mu Afrika akhale odzidalira pa chakudya (African Food Basket), mmene adafotokoza njira zothandiza alimi ang’onoang’ono, makamaka azimayi, kupititsa mtsogolo ulimi wothirira ndinso kukweza ntchito za ulimi wa chakudya mu zaka zisanu. Padakali pano pafupifupi theka la alimi ang’onoang’ono amalandira makuponi ogulira mbewu yamakono ya chimanga ndi feteleza pa mtengo wotsika. Poonetsetsa kuti pologalamuyi ipitirire patsogolo, boma lidaika padera ndalama za ntchitoyi (11%) mu ndondomeko ya za chuma choyendetsera boma (budget) mchaka cha 2010/2011. Mothandizidwa ndi mvula yabwino, mfundo zimenezi zathandiza kuti dziko la Malawi likhale ndi chakudya chambiri. Zokolola zakhaninkhani zidadathandiza kuti Malawi isavutike kwambiri kaamba ka mavuto azachuma amene anakhudza maiko onse a padziko a 2008.
Mfundo za Chuma[edit | edit source]
Mchaka cha 2009, unduna wa za chuma udalengeza kuti mzaka zinayi zammbuyomo, chiwerengero cha a Malawi amene anali pa umphawi wadzaoneneni chidatsika kuchoka pa 52% kufika pa 40%. Izi zidali chomwechi kaamba ka mfundo zabwino zoyendetsera dziko zimene pulezident Bingu wa Mutharika wakhala akutsatira, makamaka pa nkhani ya chakudya ndi njira zabwino zokopa makampani akunja kudzayambitsa ntchito zao za bizinesi ku Malawi. Mu ulamuliro wake, Pulezidenti Mutharika wamanga zipatala zing’onozing’ono mmadera ammidzi, misewu yatsopano yamakono, zipatala zazikulu, sukulu zatsopano ndi mahositelo 42 a atsikana pa zaka zitatu zokha, zomwe zachepetsa umphawi wa anthu. A Mutharika akweza miyoyo ya anthu pa nthawi yochepa (GDP 7.5%). Dziko la Malawi layikaponso mtima pa kafukufuku wa migodi ngati njira imodzi yokweza chitukuko. Mchaka cha 2009, mgodi woyamba wa miyala ya Uranium adautsegulira ku Kayerekera ku Karonga ndipo pali chiyembekezo choti mgodiwu uzibweretsa ndalama zokwana US $200 miliyoni pa chaka. Mgodiwunso wapezetsa ntchito anthu oyandikira nderalo.
Wapampando wa Africa Union[edit | edit source]
Pa 31 Januale, 2010, a Mutharika adakhala wapampando wa Bungwe la Mgwirizano wa mayiko a mu Afrika la African Union (AU) kulowa mmalo mwa a Muammar al-Gaddafi amene ankafuna kuti apitirize chaka chachiwiri koma zidalephereka. A Mutharika ndi mtsogoleri woyamba wa dziko la Malawi kukhala pa udindowu. Poyankhula pamene amalandira udindowu, a Mutharika anati “ Afrika si dziko losauka ayi, koma anthu a mu Afrika ndi amene ali osauka” ndipo adapempha mayioko kuti “ Afrika itukule Afrika”. A pulezidenti Mutharika adatsindika kuti mfundo yayikulu yautsogoleri wao wa AU idzakhala kulimbukitsa masomphenya awo akufunika kwa kukhala odzidalira pachakudya. Pa 4 Meyi, a Mutharika monga wapampando wa AU adakakhala nawo pa chikondwelero chokumbukira kuti dziko la Senegal lidakwanitsa zaka makumi anayi (50) chilandirire ufulu. Komanso iwo anakhala nawo pa msonkhaano wa G8 ku Canada ndi wa G20 ku Seoul, mdziko la South Korea. Pa July, 26, Pulezidenti Ngwazi Prof. Bingu wa Mutharika anakhala nawo pa msonkhano wa African Union womwe udachitikira ku Kampala, Uganda.
Pa 6 September, 2010, Pulezidenti Mutharika anapita ku Rwanda kukakhala nawo pa mwambo wolumbilitsa Pulezidenti Kagame
Pulezidenti Mutharika anakakhalanso nawo pasonkhano wolimbikitsa ubale wa pakati pa dziko la Iran ndi maiko onse a mu Africa omwe unachitikila ku Iran.
Pulezidenti Mutharika analankhula ku sukulu ya ukachenjede ya Boston ku America. Muuthenga wake kumeneko, Pulezidenti anatsimikizira anthu za momwe pulogalamu yopereka feteleza kwa alimi ang’onoang’ono ili yofunika ku maiko a ku Africa. Iye anati ngakhale maiko anzungu safuna kulimbikitsa chitidwewu kumaiko aku Africa, iwo kumaiko kwao akulimbikitsa chitidwewo.
Dziko la Malawi linapangitsa msonkhano wa nduna za ulimi mu maiko a Afilika womwe unachitikila mu mzinda wa Lilongwe. Ndunazi zinagwilizana kulimbikitsa nkhani yopereka fetereza kwa alimi ang’onoang’ono.
Pulezidenti Mutharika anali m’modzi mwa atsogoleri omwe anatsutsa kupambana kwa pulezidenti wakale wa ku Ivory Coast pa chisankho chomwe chinachitika mu 2010.
Maulemu omwe analandira[edit | edit source]
Pulezidenti Mutharika wakhala akulandira maulemu wosiyanasiyana kuchokera kwa anthu osiyanasiyananso, kusonyeza kuthokoza pa zomwe wakhala akuchitira mtundu wa aMalawi Pulezident wa dzikoli.
- Ulemu kuchokera ku bungwe la United Nations” United Nations Special Millenium Developemnt goals” mu chaka cha 2010. Ulemuyu unapelekedwa chifukwa cha mfundo za bwino zothetsa njala mu dzikoli.
- Ulemu wina womwe analandira kuchokera ku bungwe la COMESA mu chaka cha 2010. Uwu unali ulemu woyamikira utsogoleri wabwino umene a pulezidenti anauwonetsa pamene anali tsogoleri wa COMESA kuyambira chaka cha 1991 mpaka 1997.
- Ulemu wina wochokera ku bungwe la Southern Africa Trust Drivers of Change mchaka cha 2009. Uwu unali ulemu umene analandira chifukwa chothetsa njala m’dzikoli. Muzaka zinayi za ulamuliro wa Pulezidenti Mutharika umphawi wathetsedwa kuchokera pa 58 kufika 42 %. Izi zathandiza maiko ene a mu Africa kuzindikira kuti nawonso atha kuziimila paokha pankhani yothetsa njala.
- Ulemu wina wa “Medal of Glory” mchaka cha 2009. Pulezidenti Mutharika analandira ulemuwu chifukwa cha kusintha kwabwino kwa njira zaulimi, zimene zinapangitsa kuti chitukuko chikwere kufika pa 9.9 % mu chaka cha 2008.
- Ulemu wopambana kwambiri wotchedwa” the most Excellent Grand Commander” omwe umaperekedwa mdziko la Malawi.
- Ulemu wotchedwa” Inaugural Food Agriculture and Natural Resources Policy Analysis Network Food Security Policy Leadership Award” mu chaka cha 2008. Ulemuwu unaperekedwa chifukwa cha ntchito zabwino zimene anapanga pothetsa njala mdzikoli.
- Ulemu wina wotchedwa “FAOs Agriola Medal” mchaka cha 2008 ulemu chifukwa cha zimene a pulezidenti Mutharika alipangila dziko la Malawi kukhala dziko la mkaka ndi uchi.
- Ulemu wotchedwa “Loiuse Blouin Foundation Award for Exceptional Creative Achievement” mu chaka cha 2008 pa nkhani ya chitukuko.
- Ulemu umene linapereka boma la Denmark chifukwa cholimikitsa kusasiyana pakati pa amayi ndi abambo mchaka cha 2008.
Pulezidenti Mutharika analandiranso madigriri a ulemu osiyanasiyana kuchokera ku sukulu za ukachenjede monga East China Normal University mu chaka cha 2010, Yunivesite ya Dehli mchaka cha 2010, Yunivesite ya Mzuzu mu 2008 ndiponso Yunivesite ya Strathclyde mu 2005.
Pulezidenti Mutharika anayambitsa bungwe la Bineth Trust lomwe limalimbikitsa ntchito za maphunziro, ndiponso bungwe la Silver-Grey Foundation. Pulezidenti Mutharika anayambitsanso sukulu za ukachenjede monga Malawi University of Science and Technology, Lilongwe University of Agriculture and Natural Resources, University of Cotton Research ku Bagula, University of Marine Biology ndiponso University of Mombera ndi University of Nkhotakota.
Mbiri ya banja lake[edit | edit source]
Pulezidenti Mutharika anakwatira malemu mayi Ethel Zvauya Mutharika ndipo iwowo anabereka nawo ana anayi. Mayi Mutharika anatisiya pa May, 28, 2007, atadwala kwa nthawi yayitali matenda a kansa
Mchaka cha 2010, Pulezident Mutharika analengeza kuti akufuna kukwatira mayi Callista Chapola, omwe anakhalapo nduna ya zokopa alendo. Pulezidenti Mutharika ndi Mayi Callista Mutharika anakwatitsa mchaka cha 2010 chomwecho.
A Pulezidenti Mutharika ali ndi mngono wawo, a Peter Mutharika, amene anali mphunsitsi pa Yunivesite ya Washington ku America. Mchaka cha 2009, a Peter Mutharika anasankhidwa kukhala phungu wa ku nyumba ya malamulo, ndipo kenaka anasankhidwa kukhala nduna ya za malamulo, nadzakhalanso nduna ya zamaphunziro. Panopa aPeter Mutharika ndi nduna yoona nkhani zakunja kwa dziko la Malawi.


text:
Zimene Zachitika M’chaka Chapitachi
Yehova anaonetsa Ezekieli masomphenya a galeta lalikulu lakumwamba. Galeta limeneli likuimira mbali yosaoneka ya gulu la Yehova. Ngakhale kuti galetali ndi lalikulu kwambiri, likuthamanga pa liwiro lalikulu ndipo likutha kukhotera kwina kulikonse mofulumira kwambiri. (Ezek. 1:15-28) Zinthu zosangalatsa zimene zachitika m’chaka chapitachi zikusonyeza kuti mbali yapadziko lapansi ya gulu la Yehova Mulungu ilinso pa liwiro lalikulu.
M'CHIGAWO ICHI
Gulu la Yehova Likupita Patsogolo
Mmene ntchito yosamutsa likulu lathu kuchoka ku New York City ikuyendera, zikusonyezeratu kuti Yehova akutitsogolera.
WEBUSAITI YA JW.ORG—Ikuchitira “Umboni ku Mitundu Yonse”
Webusaiti yathu ikuthandiza kuti anthu a “mitundu yonse” amve uthenga wabwino wa Ufumu wa Mulungu.”
Akusangalala ndi LAIBULALE YA PA INTANETI ya Watchtower
Anthu amene akugwiritsa ntchito laibulale imeneyi anatitumizira makalata oyamikira.
Ana Akusangalala ndi Mavidiyo a Makatuni
Werengani nkhaniyi kuti muone mmene mavidiyowa akuthandizira ana ndiponso mabanja padziko lonse.
Chionetsero Chosangalatsa cha Mbiri ya Mboni za Yehova
Werengani nkhaniyi kuti mumve za chionetsero chatsopano cha mbiri ya Mboni za Yehova komanso zina zimene zachitikira Akhristu.
Lipoti la Milandu
Malipoti a milandu yochokera m’mayiko 12 amenewa akusonyeza kuti mayiko ambiri akupha ufulu wolambira wa Mboni za Yehova.
Malipoti Apadera—Zochitika M’mayiko Osiyanasiyana
A Mboni za Yehova akuyesetsa kumanga malo abwino olambirira Mulungu.
Mwambo Wopereka Nthambi
Onani zinthu zina zosangalatsa zimene zinachitika pa mwambowu m’mayikowo


text:
ZIMENE ZACHITIKA M’CHAKA CHAPITACHI
Gulu la Yehova Likupita Patsogolo
Lachisanu, pa July 5, 2013, banja la Beteli ku United States linasangalala kwambiri ndi chilengezo chimene Anthony Morris wa m’Bungwe Lolamulira anapereka. Chilengezochi chinali chakuti: “Lachinayi pa July 4, 2013, tagwirizana kuti tigulitse nyumba zathu zokwana 6, zomwe zili ku 117 Adams Street ndi ku 90 Sands Street ku Brooklyn. Kuti tigulitse nyumba nambala 1 mpaka 5 tikufunika kuti tisamuke m’nyumbazi pofika mkatikati mwa mwezi wa August chaka chino.”
M’bale Morris anafotokoza kuti Dipatimenti Yochapa Zovala imene ili m’nyumba nambala 3, ikhalabe momwemo mpaka m’katikati mwa chaka cha 2014. M’baleyu ananena kuti: “Zikuoneka kuti tidzasamuka m’nyumba ya ku 90 Sands Street m’chaka cha 2017.”
Nyumba zikuluzikulu 6 zimenezi zikugulitsidwa chifukwa chakuti likulu la Mboni za Yehova likusamutsidwa kuchoka ku New York City kupita ku Warwick m’chigawo cha New York, komwe kuli malo okwana maekala 253. Koma zinali zosatheka kuyamba kukumba pamalowa pokonzekera ntchito yomangayi tisanapatsidwe chilolezo.
Choncho banja la Beteli ku United States linamvetsera mwatcheru chilengezo chimene M’bale Mark Sanderson wa m’Bungwe Lolamulira anapereka Lachinayi pa July 18. Chilengezochi chinali choti: “Ndife osangalala kulengeza kuti Lachitatu madzulo, pa July 17, bungwe loona mapulani a nyumba ku Warwick lavomereza pulani yathu ya likulu latsopano la Mboni za Yehova. Timayembekezera kuvomereza komaliza kumeneku kuti tiyambe kupempha zilolezo zina zoti tiyambe ntchito yomanga ku Warwick. N’zochititsa chidwi kuti ativomereza patatha zaka 4 ndendende kuchokera pamene tinamalizitsa kupereka ndalama zogulira malo a ku Warwick. Kuwonjezera pamenepo, zimene zachitika masiku angapo apitawa kuti pulani yathu ivomerezedwe, zikusonyeza kuti Yehova akudalitsa ntchito yathu.” M’bale Sanderson anathokoza banja lonse chifukwa cha khama lawo komanso chifukwa chopempherera mochokera pansi pa mtima ntchito yofunikayi. Kenako iye anati: “Koposa zonse, tikutamanda komanso kuthokoza Yehova potithandiza pa ntchito yathu yosamutsa likulu lathu kupita ku Warwick.”
Lachisanu, pa July 26, M’bale Morris anakumana ndi antchito odzipereka okwana 1,000 a ku Beteli komanso a m’Komiti Yomanga Yachigawo (RBC). Abale ndi alongowa anasonkhana m’chipinda chatsopano chodyera ku Tuxedo, m’chigawo cha New York, kufupi ndi ku Warwick. Atawalimbikitsa mwauzimu, anawauza kuti ali ndi chilengezo. M’bale Morris ananena kuti: “M’manjamu ndili ndi fomu imene ndalandira, ndipo ndikufuna kuti ndikuwerengereni. Pamwamba pa fomuyi pali mawu akuti: ‘Chilolezo cha Ntchito Yomanga.’” Atangowerenga mawu amenewa, antchito odziperekawo anawombera m’manja mosangalala kwambiri. Kenako M’bale Morris anapitiriza kuwerenga ndime zina za chilolezochi ndipo onse anasangalala zedi. Chilolezochi chinali choyamba ndipo chinaperekedwa ndi akuluakulu a mzinda wa Warwick, moti apa n’kuti patangotha maola atatu kuchokera pamene anachilandira.
Kodi ku Wallkill, ku Warwick ndi ku Tuxedo Kukuchitika Zotani?
Kuyambira mu August 2009, pamene ntchito yowonjezera nyumba zina inayambika ku Wallkill, abale ndi alongo pafupifupi 2,800 ongodzipereka akhala akutumikira kumeneko. Abale ndi alongowa akumanga nyumba yogona yatsopano, malo osungira magalimoto ndiponso maofesi. Nyumba ina yogona akuikonzanso, ndipo akusintha zina ndi zina m’nyumba yosindikizira mabuku, m’nyumba yochapiramo zovala, muholo, pofikira alendo ndi malo ena. Tikuyembekezera kuti ntchito imeneyi ipitirizabe mpaka kumapeto kwa chaka cha 2015.
Panopa ntchito ili mkati kumalo amene tikufuna kuti kudzakhale likulu lathu lapadziko lonse ku Warwick. Kwa miyezi yochepa imene ntchitoyi yakhala ikuchitika, akumba pamalowa n’kuika mapaipi ndi zinthu zina zofunika kuzikwirira pansi. Chakumapeto kwa chaka cha 2013, ntchito yomanga nyumba zitatu zoyambirira, inayambika. Nyumba ina ndi yokonzeramo magalimoto, ina yosungiramo magalimoto a alendo ndipo ina ndi ya Dipatimenti Yokonzetsa Zinthu. Nyumba zimenezi n’zofunika kwambiri pa ntchito yokonzetsa zinthu zogwirira ntchito pamalowo pa nthawi yomangayi komanso ntchitoyo ikadzatha. Akamaliza nyumba zimenezi adzayamba kumanga nyumba zogona ndi maofesi ndipo akonza zoti ntchito imeneyi idzayambe mu 2014.
Ku Tuxedo kulinso malo athu a maekala 50 ndipo ali pa mtunda wa makilomita 10 kumpoto kwa Warwick. M’bale Kenneth Chernish amene ali m’Komiti Yoyang’anira Zomangamanga ananena kuti: “Cholinga cha malo amenewa n’choti azithandizira pa ntchito zina zimene zikuchitika ku Warwick. Antchito ena odzipereka azigona kumeneko, kulandirira chakudya komanso azisungirako zipangizo zina.” Pofuna kuti ntchito ya ku Tuxedo ithe mofulumira, anasankha makomiti ena omanga a kum’mawa kwa United States kuti akathandize ntchito zina.
Antchito ambiri odzipereka amene akutumikira m’Makomiti Omanga Achigawo m’dzikoli akufunitsitsa kuti nawonso apatsidwe mwayi wokathandiza ntchito yomanga likulu lathuli. Abale ndi alongo amene amadziwa ntchito zosiyanasiyana adzipereka kale ndipo akuthandiza pa ntchito imeneyi. Mwachitsanzo, Leslie Blondeau limodzi ndi mwamuna wake Peter, amene akugwira ntchito m’dipatimenti yolumikiza mapaipi ananena kuti: “Tikukondana kwambiri chifukwa chogwirira ntchito limodzi ndipo zimene tikuchitazi sitidzaziiwala.”
Mlongo wina dzina lake Mallory Rushmore ananena kuti: “Panopa ndikugwira ntchito limodzi ndi abale amene akulumikiza mawaya amagetsi ku Tuxedo kuno. Tsiku lililonse limakhala losangalatsa, makamaka kuona anthu onse kuno komanso antchito odzipereka akugwira ntchito limodzi.”
M’bale Quincy Dotson ananena kuti: “Kugwira nawo ntchito imeneyi ndi mwayi waukulu kwambiri. Ndinkaganiza kuti abale apindula kwambiri ndi thandizo langa, koma kwenikweni ineyo ndi amene ndikupindula kwambiri.”
M’bale Chernish ananena kuti: “N’zosangalatsa kwambiri kugwira nawo ntchito imeneyi. Abale ndi alongo akugwira ntchitoyi mofulumira kwambiri ndipo akuigwira mwaluso, komanso akusangalala kwabasi.”


text:
ZOTI MUCHITE POPHUNZIRA BAIBULO
Zoti Muchite Pophunzira Baibulo
Mulungu Anayankha Pemphero Lake
Phunzirani za Nehemiya amene anapempha Mulungu kuti amuthandize. Koperani nkhaniyi, iwerengeni m’Baibulo ndipo mukhale ngati mukuona zinthuzo zikuchitika.
Zinanso
Muzilandira Uphungu Modzichepetsa
Kodi mungaphunzirepo chiyani mukaganizira mmene Natani anaperekera uphungu kwa Davide?
Pirirani Mavuto Mosangalala
Onani zimene zinathandiza Paulo ndi Sila kuti azisangalalabe ngakhale kuti ankazunzidwa.
Pewani Kulakalaka Zinthu Zoipa
Chitani zimene mwauzidwa kuti muchite, ndipo mukamawerenga nkhani ya m’Baibuloyi ya Davide ndi Bati-seba, muziyerekezera kuti mukuona zimene zikuchitikazo. Kodi tingaphunzirepo chiyani pa nkhaniyi?


text:
PHUNZIRO 5
Kodi Mulungu Ali ndi Cholinga Chotani Chokhudza Dziko Lapansili?
1. N’chifukwa chiyani Mulungu analenga dziko lapansi?
Yehova analenga dziko lapansi kuti anthu azikhalamo. Choncho anthufe kwathu ndi padzikoli. Cholinga cha Mulungu polenga anthu awiri oyambirira, Adamu ndi Hava, sichinali chakuti iwo akakhale kumwamba, chifukwa iye anali atalenga kale angelo n’kuwaika kumwambako. (Yobu 38:4, 7) M’malomwake, Mulungu anaika munthu woyambirirayo m’paradaiso wokongola kwambiri, wotchedwa munda wa Edeni. (Genesis 2:15-17) Cholinga cha Yehova chinali chakuti munthuyo, pamodzi ndi ana amene akanabereka, akhale ndi moyo wosatha padziko lapansili. Werengani Salimo 37:29; 115:16.
Poyamba, munda wa Edeni wokha ndi womwe unali paradaiso. Koma Mulungu ankafuna kuti banja loyambiriralo libereke ana, n’kuchuluka padziko lonse lapansi. M’kupita kwa nthawi, iwo akanadzaza dziko lonse lapansi, ndipo dziko lonseli likanakhala paradaiso. (Genesis 1:28) Choncho dziko lapansili silidzawonongedwa, ndipo anthu adzapitiriza kukhalamo. Werengani Salimo 104:5.
2. N’chifukwa chiyani dziko lapansili silili paradaiso panopa?
Adamu ndi Hava sanamvere Yehova Mulungu, ndipo iye anawatulutsa m’munda wa Edeni. Chifukwa cha zimenezi, iwo anataya mwayi wokhala m’paradaiso, ndipo palibe munthu amene angakwanitse kubweretsanso paradaiso. Baibulo limati: “Dziko lapansi laperekedwa m’manja mwa woipa.”—Yobu 9:24. Werengani Genesis 3:23, 24.
Kodi Yehova wasintha cholinga chimene analengera anthu? Ayi, sanasinthe. Iye ndi Mulungu Wamphamvuyonse ndipo sangalephere kuchita zimene akufuna. (Yesaya 45:18) Yehova adzathandiza anthu kuti akhale ndi moyo wosatha komanso wosangalala ngati mmene iyeyo anafunira poyamba. Werengani Salimo 37:11, 34.
3. Kodi chidzachitike n’chiyani kuti dzikoli likhalenso Paradaiso?
Dzikoli lidzakhalanso paradaiso Yesu akadzayamba kulamulira monga Mfumu yoikidwa ndi Mulungu. Pa nkhondo yotchedwa Aramagedo, Yesu adzatsogolera angelo a Mulungu powononga onse amene amatsutsana ndi Mulungu. Kenako Yesu adzatsekera Satana m’ndende kwa zaka 1,000. Oipa akamadzawonongedwa, anthu a Mulungu adzapulumuka chifukwa Yesu adzawatsogolera ndiponso kuwateteza. Iwo adzasangalala ndi moyo wosatha m’Paradaiso padziko lapansi. Werengani Chivumbulutso 20:1-3; 21:3, 4.
4. Kodi mavuto a anthu adzatha liti?
Kodi Mulungu adzathetsa liti mavuto onse padziko lapansili? Yesu anapereka “chizindikiro” chimene chidzasonyeze kuti mapeto a dzikoli atsala pang’ono kufika. Zinthu zimene zikuchitika padzikoli masiku ano n’zoopsa kwambiri ndipo zikuika moyo wa anthu pangozi. Koma zonsezi zikungosonyeza kuti tsopano tikukhala m’nyengo ya “mapeto a nthawi ino.” Werengani Mateyu 24:3, 7-14, 21, 22.
Yesu adzathetsa mavuto onse mu ulamuliro wake wa zaka 1,000 pamene azidzalamulira dziko lapansili ali kumwamba. (Yesaya 9:6, 7; 11:9) Kuwonjezera pa udindo wake monga Mfumu, Yesu adzatumikiranso monga Mkulu wa Ansembe ndipo adzafafaniza machimo a anthu omwe amakonda Mulungu. Choncho kudzera mwa Yesu, Mulungu adzathetsa matenda, ukalamba ndiponso imfa. Werengani Yesaya 25:8; 33:24.
5. Kodi ndani amene adzakhale m’Paradaiso m’tsogolo muno?
Anthu omvera Mulungu ndi omwe adzakhale m’Paradaiso. (1 Yohane 2:17) Yesu anatumiza otsatira ake kuti akafufuze anthu ofatsa ndi kuwaphunzitsa zimene angachite kuti Mulungu aziwakonda. Masiku ano, Yehova akuthandiza anthu mamiliyoni ambiri kuti adzakhale ndi moyo m’Paradaiso padziko lapansi. (Zefaniya 2:3) Ku Nyumba za Ufumu za Mboni za Yehova, anthu amaphunzira zimene angachite kuti akhale amuna ndi abambo abwino, kapenanso kuti akhale akazi ndi amayi abwino. Ana ndi makolo amalambira Mulungu pamodzi ndipo amaphunzira zimene angachite kuti apeze madalitso chifukwa cha uthenga wabwino. Werengani Mika 4:1-4.
Onaninso
Kodi Mulungu Analenga Dziko Lapansili Chifukwa Chiyani?
Kodi zimene Yehova Mulungu ankafuna, zoti anthu azikhala m’paradaiso, zidzachitikadi? Ngati ndi choncho, zidzachitika liti?


text:
Kuyankha Mafunso a m’Baibulo
Kodi umphawi ungadzathedi padzikoli?
Chaka chilichonse, anthu mamiliyoni ambiri amafa ndi njala komanso matenda omwe amabwera chifukwa cha umphawi. Ngakhale kuti pali mayiko ena omwe ndi olemera, zikuoneka kuti anthu ambiri akuvutika ndi umphawi. Baibulo limanena kuti anthu akhala akuvutika ndi umphawi kuyambira kalekale.—Werengani Yohane 12:8.
Kuti umphawi udzathe, pakufunika boma lolamulira dziko lonse lapansi limene lizidzapatsa anthu zimene akufunika mosakondera. Boma limeneli lidzafunikanso kuthetsa nkhondo zomwe zimachititsa kuti anthu ambiri akhale mu umphawi. Mulungu watilonjeza kuti adzabweretsa boma lotereli.—Werengani Danieli 2:44.
Kodi ndani adzathetse umphawi?
Mulungu anasankha Yesu kuti adzalamulire dzikoli. (Salimo 2:4-8) Yesu akadzakhala mfumu, adzathandiza anthu osauka omwe amaponderezedwa komanso kuzunzidwa.—Werengani Salimo 72:8, 12-14.
Baibulo linaneneratu kuti popeza Yesu ndi “Kalonga Wamtendere” adzakhazikitsa mtendere komanso chitetezo padziko lonse. Kenako aliyense adzakhala ndi nyumba yakeyake komanso chakudya chokwanira. Anthu adzakhalanso ndi mwayi wogwira ntchito yakumtima kwawo.—Werengani Yesaya 9:6, 7; 65:21-23.
Onaninso
Kodi Yesu Adzachita Chiyani M’tsogolomu?
Yesu adzabweretsa mtendere padziko lapansi.
Kodi Zidzatheka Kukhala Ndi Boma Limodzi Lolamulira Dziko Lonse?
Kodi mukuganiza kuti zinthu zingakhale bwanji patakhala boma limodzi lolamulira dziko lonse lapansi? Mulungu walonjeza kuti adzakhazikitsa boma lolamulira dziko lonse lapansi. Kodi ndani ali woyenera kukhala wolamulira wa boma limenelo?


text:
UTUMIKI KOMANSO MOYO WATHU WACHIKHRISTU–NDANDANDA YA MISONKHANO MAY 2016
Zitsanzo za Ulaliki
Mfundo zokuthandizani pogawira Nsanja ya Olonda ndi buku lakuti Baibulo Limaphunzitsa Chiyani. Gwiritsani ntchito zitsanzozi kuti mupange ulaliki wanuwanu.
CHUMA CHOPEZEKA M’MAWU A MULUNGU
Yehova Amasangalala Tikamapempherera Ena
Mulungu anauza Yobu kuti apempherere anzake atatu. Kodi Yobu anadalitsidwa bwanji chifukwa cha chikhulupiriro komanso kupirira? (Yobu 38-42)
MOYO WATHU WACHIKHRISTU
Kodi Mumagwiritsa Ntchito Laibulale ya JW?
Kodi laibulaleyi mungaipeze bwanji? Kodi ingakuthandizeni bwanji pamisonkhano ya mpingo ndi mu utumiki?
CHUMA CHOPEZEKA M’MAWU A MULUNGU
Tizilemekeza Yesu Kuti Tikhale Pamtendere ndi Yehova
Kodi anthu a mitundu yosiyanasiyana amauona bwanji ulamuliro wa Yesu? N’chifukwa chiyani tiyenera kulemekeza Mfumu yosankhidwa ndi Mulungu? (Salimo 2)
CHUMA CHOPEZEKA M’MAWU A MULUNGU
Ndani Angakhale Mlendo M’chihema cha Yehova?
Salimo 15 limafotokoza zimene Yehova amafuna kuti anzake azichita.
MOYO WATHU WACHIKHRISTU
Mmene Tingagwiritsire Ntchito Laibulale ya JW
Mmene tingagwiritsire ntchito laibulale ya jw pophunzira, kumisonkhano ndiponso mu utumiki.
CHUMA CHOPEZEKA M’MAWU A MULUNGU
Zimene Maulosi Ananena Zokhudza Mesiya
Werengani nkhaniyi kuti muone mmene maulosi a mu Salimo 22 anakwaniritsidwira pa Yesu.
CHUMA CHOPEZEKA M’MAWU A MULUNGU
Tizidalira Yehova Kuti Tikhale Olimba Mtima
N’chiyani chingatithandize kuti tikhale olimba mtima ngati Davide? (Salimo 27)


text:
MUTU 12
Kodi Mungatani Kuti Mulungu Akhale Mnzanu?
1, 2. Tchulani mayina a anthu ena amene Yehova ankawaona ngati anzake.
KODI ndi munthu wotani amene mungakonde atakhala mnzanu? N’zosakayikitsa kuti mungakonde munthu amene zochita zake zimakusangalatsani, amene mukhoza kumachita naye zinthu mosavuta komanso yemwe ali ndi makhalidwe abwino amene inuyo mumawasirira.
2 Yehova amasankha anthu ena kuti akhale anzake. Mwachitsanzo, Abulahamu anali mmodzi wa anthu amene anali anzake a Yehova. (Yesaya 41:8; Yakobo 2:23) Yehova ankakondanso Davide. Pa nthawi ina ananena kuti Davide anali ‘munthu wapamtima pake.’ (Machitidwe 13:22) Nayenso mneneri Danieli anali “munthu wokondedwa kwambiri” ndi Yehova.—Danieli 9:23.
3. N’chifukwa chiyani Yehova anasankha Abulahamu, Davide ndi Danieli kuti akhale anzake?
3 Koma kodi n’chiyani chimene chinapangitsa kuti Abulahamu, Davide, komanso Danieli akhale anzake a Yehova? Yehova anauza Abulahamu kuti: “Wamvera mawu anga.” (Genesis 22:18) Yehova amagwirizana ndi anthu amene amamumvera modzichepetsa. N’zothekanso mtundu wonse wa anthu kukhala pa ubwenzi ndi Yehova. Iye anauza mtundu wa Isiraeli kuti: “Muzimvera mawu anga, ndipo ndidzakhala Mulungu wanu, inuyo mudzakhala anthu anga.” (Yeremiya 7:23) Choncho inunso muyenera kumvera Yehova ngati mukufunadi kuti iye akhale mnzanu.
YEHOVA AMATETEZA ANTHU AMENE ALI NAYE PA UBWENZI
4, 5. Kodi Yehova amateteza bwanji anthu omwe ndi anzake?
4 Baibulo limanena kuti Yehova amafufuza njira zoti “aonetse mphamvu zake kwa anthu amene mtima wawo uli wathunthu kwa iye.” (2 Mbiri 16:9) Palemba la Salimo 32:8, Yehova analonjeza anthu amene ndi anzake kuti: “Ndidzakupatsa nzeru ndi kukulangiza njira yoti uyendemo. Ndidzakupatsa malangizo ndi kukuyang’anira.”
5 Pali mdani wathu yemwe ndi wamphamvu kwambiri amene akufuna kutilepheretsa kuti Mulungu akhale mnzathu. Koma Yehova akufunitsitsa kutiteteza. (Werengani Salimo 55:22.) Timatumikira Yehova ndi mtima wathu wonse chifukwa chakuti iye ndi mnzathu. Timakhalabe okhulupirika kwa iye ngakhale pa nthawi imene tikukumana ndi mavuto. Ndipo nafenso timanena motsimikiza mawu amene wolemba masalimo wina ananena. Ponena za Yehova, iye analemba kuti: “Popeza kuti ali kudzanja langa lamanja, sindidzagwedezeka.” (Salimo 16:8; 63:8) Koma kodi Satana amachita chiyani pofuna kuti Mulungu asakhale mnzathu?
ZIMENE SATANA ANANENA
6. Kodi Satana amanena kuti anthu amatumikira Mulungu chifukwa chiyani?
6 M’Mutu 11 tinaphunzira kuti Satana anatsutsa ulamuliro wa Yehova ndipo ananenanso kuti Yehovayo ndi wabodza komanso wopanda chilungamo. Iye ananena kuti zikanakhala bwino kwambiri ngati Yehova akanapatsa Adamu ndi Hava mwayi woti azisankha okha zinthu zimene akuona kuti ndi zabwino kapena zoipa. Buku la Yobu limafotokoza kuti Satana amanena zoipa zokhudza anthu amene amayesetsa kuchita zinthu zoti Mulungu akhale mnzawo. Iye amanena kuti anthu amene amatumikira Mulungu amachita zimenezi chifukwa chofuna kupezapo kenakake osati chifukwa choti amakonda Mulunguyo. Satana ananenanso kuti akhoza kuchititsa munthu aliyense kuti asiye kumvera Mulungu. Tiyeni tikambirane zimene tingaphunzire kwa Yobu komanso mmene Yehova anamutetezera.
7, 8. (a) Kodi Yehova ankamuona bwanji Yobu? (b) Kodi Satana ananena kuti Yobu ankatumikira Mulungu chifukwa cha chiyani?
7 Kodi Yobu anali ndani? Iye anali munthu wabwino kwambiri amene anakhala padzikoli zaka 3,600 zapitazo. Yehova ananena kuti pa nthawiyo panalibenso munthu wina wofanana naye padziko lapansili. Yobu ankalemekeza kwambiri Mulungu ndiponso ankadana ndi zinthu zoipa. (Yobu 1:8) Zimenezi zinachititsa kuti akhale mnzake weniweni wa Yehova.
8 Satana ananena kuti Yobu ankatumikira Yehova pa zifukwa zadyera. Iye anauza Yehova kuti: “Kodi inuyo simwam’tchinga iyeyo? Mwatchingiranso nyumba yake ndi chilichonse chimene ali nacho. Mwadalitsa ntchito ya manja ake ndipo ziweto zake zachuluka kwambiri padziko lapansi. Koma tsopano tatambasulani dzanja lanu ndi kukhudza zonse zimene ali nazo, ndipo muona, akutukwanani m’maso muli gwa!”—Yobu 1:10, 11.
9. Kodi Yehova analoleza Satana kuchita chiyani?
9 Pamenepatu Satana ankatanthauza kuti Yobu ankatumikira Yehova chifukwa cha zinthu zabwino zimene ankamupatsa. Satana ananenanso kuti akanatha kuchititsa Yobu kuti asiye kutumikira Yehova. Koma Yehova anatsutsa zimenezi, ndipo analola kuti Satana ayese Yobu n’cholinga choti zidziwike ngati Yobuyo ankatumikira Yehova chifukwa chomukonda kapena ayi.
MMENE SATANA ANAZUNZIRA YOBU
10. Kodi Satana anayesa bwanji Yobu, nanga Yobuyo anachita zotani?
10 Choyamba, Satana anachititsa kuti ziweto za Yobu zibedwe ndipo zimene zinatsala zinaphedwa. Kenako Satana anapha antchito ambiri a Yobu ndipo zotsatira zake zinali zakuti iye anakhala wopanda chilichonse. Pomaliza, Satana anapha ana a Yobu okwana 10 ndi mphepo yamkuntho. Ngakhale kuti anakumana ndi mavuto onsewa, Yobu anakhalabe wokhulupirika kwa Yehova. Baibulo limanena kuti: “M’zonsezi Yobu sanachimwe, kapena kunena kuti Mulungu wachita zosayenera.”—Yobu 1:12-19, 22.
11. (a) Kodi Satana anamuchitiranso chiyani Yobu? (b) Nanga kodi Yobu ananena kuti chiyani?
11 Satana sanasiyire pomwepo. Iye anauza Mulungu kuti: ‘Khudzani mnofu wake mpaka fupa lake, ndipo muona, akutukwanani m’maso muli gwa!’ Choncho Satana anachititsa kuti Yobu adwale matenda opweteka kwambiri. (Yobu 2:5, 7) Koma Yobu anakhalabe wokhulupirika kwa Yehova. Iye anati: “Mpaka ine kumwalira, sindidzasiya kukhala ndi mtima wosagawanika.”—Yobu 27:5.
12. Kodi Yobu anasonyeza bwanji kuti Satana ndi wabodza?
12 Koma Yobu sankadziwa zimene Satana ananena zokhudza iyeyo komanso chimene chinachititsa kuti akumane ndi mavuto ambirimbiri. Iye anayamba kuganiza kuti Mulungu ndi amene ankachititsa kuti iye azikumana ndi mavuto. (Yobu 6:4; 16:11-14) Komabe, iye anapitirizabe kutumikira Yehova mokhulupirika. Apa zinaonekeratu kuti zimene Satana ananena zoti Yobu ankatumikira Mulungu pa zifukwa zadyera zinali zabodza. Zinasonyeza kuti Yobu ankatumikira Yehova chifukwa chomukonda.
13. Kodi Yehova anamuchitira chiyani Yobu chifukwa cha kukhulupirika kwake?
13 Ngakhale kuti Yobu sankadziwa zimene zinali kuchitika kumwambazi, iye anakhalabe wokhulupirika kwa Mulungu ndipo zinadziwika kuti Satana ndi woipa kwambiri. Yehova anadalitsa Yobu chifukwa chokhalabe wokhulupirika.—Yobu 42:12-17.
ZIMENE SATANA AMAKUNENANI
14, 15. Kodi Satana ananena zotani zomwe zimakhudza anthu onse?
14 Mukhoza kuphunzira zinthu zambiri kuchokera pa zimene zinachitikira Yobu. Masiku ano, Satana amanena kuti timangotumikira Mulungu n’cholinga choti atipatse zinazake. Pa Yobu 2:4, Satana ananena kuti: “Munthu angalolere kupereka chilichonse chimene ali nacho kuti apulumutse moyo wake.” Mawu amenewa akusonyeza kuti Satana amanena kuti anthu onse ndi adyera, osati Yobu yekha. Patapita zaka zambirimbiri Yobu atamwalira, Satana ankanyozabe Yehova komanso atumiki ake. Mwachitsanzo, pa Miyambo 27:11, timawerenga kuti: “Mwana wanga, khala wanzeru ndi kukondweretsa mtima wanga, kuti ndimuyankhe amene akunditonza [kapena kuti, kundinyoza].”
15 Muli ndi ufulu wosankha kumvera Yehova zomwe zingathandize kuti mukhale mnzake komanso kusonyeza kuti Satana ndi wabodza. Ngakhale zitakhala kuti pali zinthu zambiri zimene mukufunika kusintha kuti Mulungu ayambe kukuonani ngati mnzake, kuchita zimenezi n’kofunika kwambiri. Kusankha kukhala mnzake wa Mulungu si nkhani yaing’ono. Satana amanena kuti inuyo simungakhale wokhulupirika kwa Mulungu ngati mutakumana ndi mavuto. Iye amayesetsa kutipusitsa kuti tisamachite zimene Mulungu amafuna. Kodi amachita zimenezi motani?
16. (a) Kodi Satana amagwiritsa ntchito njira ziti kuti alepheretse anthu kutumikira Yehova? (b) Kodi mukuganiza kuti Mdyerekezi angagwiritse ntchito njira ziti kuti akulepheretseni inuyo kutumikira Yehova?
16 Satana amagwiritsa ntchito njira zosiyanasiyana n’cholinga choti atisokoneze kuti tisakhale pa ubwenzi ndi Mulungu. Iye amatha kutiukira “ngati mkango wobangula, wofunitsitsa kuti umeze winawake.” (1 Petulo 5:8) Choncho musamadabwe ngati anzanu, abale anu, kapena anthu ena atayesetsa kuti musiye kuphunzira Baibulo ndiponso kuti musiye kuchita zinthu zoyenera. Zimenezi zingakupangitseni kuona kuti mukuzunzika. * (Yohane 15:19, 20) Nthawi zinanso Satana amadzisintha kuti azioneka ngati “mngelo wa kuwala.” Pogwiritsa ntchito njira imeneyi, akhoza kutipusitsa kuti tisiye kumvera Yehova. (2 Akorinto 11:14) Njira inanso imene Satana amagwiritsa ntchito kuti tisiye kutumikira Yehova ndi kutipangitsa kuti tiziona kuti ndife achabechabe moti sitingakhale atumiki a Mulungu.—Miyambo 24:10.
MUZIMVERA MALAMULO A YEHOVA
17. Kodi timamvera Yehova chifukwa chiyani?
17 Tikamamvera Yehova timakhala tikusonyeza kuti Satana ndi wabodza. Koma kodi n’chiyani chingatithandize kukhala anthu omvera? Baibulo limanena kuti: “Uzikonda Yehova Mulungu wako ndi mtima wako wonse, moyo wako wonse, ndi mphamvu zako zonse.” (Deuteronomo 6:5) Timamvera Yehova chifukwa chakuti timamukonda. Chikondi chimenechi chikamakula, tidzafunitsitsa kuchita chilichonse chimene iye angafune. Mtumwi Yohane analemba kuti: “Kukonda Mulungu kumatanthauza kusunga malamulo ake, ndipo malamulo akewo ndi osalemetsa.”—1 Yohane 5:3.
18, 19. (a) Kodi zina mwa zinthu zimene Yehova amaona kuti n’zoipa ndi ziti? (b) Kodi tikudziwa bwanji kuti Yehova satiuza kuchita zinthu zoti sitingakwanitse?
18 Komano kodi zina mwa zinthu zimene Yehova amatiuza kuti n’zoipa ndi ziti? Zitsanzo zina zili m’bokosi lakuti, “ Muzidana ndi Zinthu Zimene Yehova Amadana Nazo.” Poyamba mukhoza kuona ngati kuti zinthu zinazo si zoipa kwenikweni. Koma mukawerenga mavesi a m’Baibulo n’kuwaganizira mofatsa, mungathe kuona kuti ndi nzeru kutsatira malamulo a Yehova. Mungathenso kuona kuti pali makhalidwe ena amene mukufunika kusintha. Ngakhale kuti kuchita zimenezi kumakhala kovuta nthawi zina, kusintha makhalidwe anu kungakuthandizeni kuti muzikhala wosangalala ndiponso kuti muzikhala ndi mtendere mumtima, zomwe zimatheka chifukwa choti muli pa ubwenzi ndi Mulungu. (Yesaya 48:17, 18) Kodi tikudziwa bwanji kuti n’zotheka kusintha makhalidwe athu?
19 Yehova satipempha kuti tichite zinthu zomwe sitingathe. (Deuteronomo 30:11-14) Monga mnzathu weniweni, amatidziwa bwino kuposa mmene ifeyo timadzidziwira. Amadziwa zinthu zomwe tingakwanitse komanso zimene sitingakwanitse. (Salimo 103:14) Mtumwi Paulo ananena mfundo yolimbikitsa yakuti: “Mulungu ndi wokhulupirika ndipo sadzalola kuti muyesedwe kufika pamene simungapirire, koma pamene mukukumana ndi mayeserowo iye adzapereka njira yopulumukira kuti muthe kuwapirira.” (1 Akorinto 10:13) Tizikhulupirira kuti nthawi zonse Yehova adzatipatsa mphamvu zotithandiza kuchita zinthu zoyenera. Adzakupatsani “mphamvu yoposa yachibadwa” kuti ikuthandizeni kupirira mavuto. (2 Akorinto 4:7) Paulo atathandizidwa ndi Yehova pa mavuto osiyanasiyana, ananena kuti: “Pa zinthu zonse, ndimapeza mphamvu kuchokera kwa iye amene amandipatsa mphamvu.”—Afilipi 4:13.
MUZIKONDA ZIMENE MULUNGU AMAKONDA
20. Kodi ndi makhalidwe ati a Mulungu amene muyenera kutsanzira, ndipo n’chifukwa chiyani?
20 Ngati tikufuna kuti Yehova akhale mnzathu, tikuyenera kusiya kuchita zinthu zimene amatiuza kuti ndi zoipa. Koma palinso zina zimene tiyenera kuchita. (Aroma 12:9) Anthu amene ndi anzake a Mulungu amakonda zinthu zimene Mulunguyo amakonda. Anthu amenewa akufotokozedwa pa lemba la Salimo 15:1-5. (Werengani.) Anzake a Yehova amayesetsa kutsanzira makhalidwe ake ndipo amasonyeza “chikondi, chimwemwe, mtendere, kuleza mtima, kukoma mtima, ubwino, chikhulupiriro, kufatsa ndi kudziletsa.”—Agalatiya 5:22, 23.
21. Kodi mungatani kuti muzisonyeza makhalidwe amene Mulungu amakonda?
21 Kodi mungatani kuti muzisonyeza makhalidwe abwino kwambiri amenewa pochita zinthu? Muyenera kumawerenga komanso kuphunzira Baibulo nthawi zonse n’cholinga choti mudziwe zinthu zimene Yehova amakonda. (Yesaya 30:20, 21) Mukamachita zimenezi, mudzayamba kukonda kwambiri Yehova komanso zidzakuchititsani kuti muzimumvera.
22. Kodi chingachitike n’chiyani mukamachita zinthu zimene Yehova amasangalala nazo?
22 Kusintha kumene mungachite kuti mukhale ndi makhalidwe abwino tingakuyerekezere ndi kuvula zovala zakale n’kuvala zatsopano. Baibulo limanena kuti muyenera ‘kuvula umunthu wakale’ n’kuvala “umunthu watsopano.” (Akolose 3:9, 10) Ngakhale kuti kuchita zimenezi sikophweka, tikayesetsa kusintha makhalidwe athu n’kuyamba kumvera Yehova, iye amatilonjeza kutipatsa “mphoto yaikulu.” (Salimo 19:11) Mukamamvera ndi kutsatira zimene Yehova amanena, mudzasonyeza kuti zimene Satana ananena ndi zabodza. Muzitumikira Yehova chifukwa chakuti mumamukonda, osati chifukwa cha zinthu zimene walonjeza kuti adzachitira anthu m’tsogolo. Mukachita zimenezi, mudzakhala mnzake weniweni wa Mulungu.
^ ndime 16 Zimenezi sizikutanthauza kuti anthu amene amafuna kuti musiye kuphunzira Baibulo ndiye kuti akulamuliridwa ndi Satana. Komano Satana ndi “mulungu wa nthawi ino” ndipo “dziko lonse lili m’manja mwa woipayo.” Choncho n’zosadabwitsa kuona anthu ena akuyesetsa kutilepheretsa kutumikira Yehova.—2 Akorinto 4:4; 1 Yohane 5:19.
Onaninso
Kodi ‘Mungayandikiredi Kwa Mulungu’?
Yehova Mulungu, yemwe analenga kumwamba ndi dziko lapansi akutiitana kuti timuyandikire ndipo watipatsa lonjezo.


text:
MAY 20, 2015
UNITED STATES
A Mboni za Yehova Ayamba Misonkhano Yachigawo ya Mutu Wakuti “Tsanzira Yesu,” M’mizinda 11 ku United States
NEW YORK—A Mboni za Yehova ayamba misonkhano yawo yachigawo ya mutu wakuti “Tsanzirani Yesu,” ndipo msonkhano woyamba udzachitika kuyambira Lachisanu pa May 22, 2015 ku United States. Msonkhanowu, umene udzakhale waulere, udzakhala ukuchitikanso mlungu womwewu m’madera ena okwana 11 kuphatikizaponso ku Stanley Theater ku New Jersey (onani chithunzi pamwambapa). A Mboni za Yehova akuyembekezera kuti anthu onse amene adzasonkhane m’malo 11 amenewa adzapitirira 41,000.
Bambo J. R. Brown, omwe ndi mneneri wa Mboni za Yehova ku likulu lawo ku Brooklyn ku New York, anati: “Anthu onse amene akufuna kubwera kumisonkhanoyi adzalandiridwa ndi manja awiri ndipo sadzanong’oneza bondo.” Misonkhanoyi yomwe izidzachitika kwa masiku atatu, idzakhala ndi nkhani zogwira mtima zofotokoza zimene Yesu anaphunzitsa zomwe zidzapindulitse achinyamata ndi achikulire omwe.
Misonkhano ya mutu wakuti “Tsanzirani Yesu ” imeneyi ipitirira kuchitika mpaka mu January 2016 ndipo ilipo pafupifupi 5,000 m’madera okwana 92. Misonkhanoyi yakonzedwa ndi Bungwe Lolamulira la Mboni za Yehova. Mbali zonse kapena mbali zake zina za misonkhanoyi zidzachitika m’zinenero 347 kuphatikizaponso zinenero za manja zokwana 35.
Lankhulani Ndi:
Kuchokera ku Mayiko Ena: J. R. Brown, Office of Public Information, tel. +1 718 560 5000


text:
MUTU 83
Kuitanira Anthu ku Chakudya
ANAWAPHUNZITSA KUFUNIKA KOKHALA ODZICHEPETSA
ANAPEREKA ZIFUKWA ZOSAMVEKA ATAITANIDWA
Yesu atachiritsa munthu yemwe anali ndi matenda omwe ankamuchititsa kutupa manja ndi miyendo, anakhalabe ku nyumba kwa Mfarisi uja. Ali kunyumbako anaona anthu ena amene anaitanidwa ku chakudyacho akusankha kukhala pamalo olemekezeka. Iye anaona kuti imeneyi inali nthawi yabwino yophunzitsa anthu kufunika kokhala odzichepetsa.
Yesu ananena kuti: “Wina akakuitana kuphwando laukwati, usakhale pamalo olemekezeka kwambiri. Mwina n’kutheka kuti waitananso wina wolemekezeka kuposa iwe, ndipo amene wakuitana uja angabwere ndi wolemekezekayo kudzakuuza kuti, ‘Choka pamenepa pakhale bambo awa.’ Pamenepo udzachokapo mwamanyazi n’kukakhala kumapeto kwenikweni.”—Luka 14:8, 9.
Kenako Yesu ananena kuti: “Koma ukaitanidwa, pita ndipo ukakhale kumapeto kwenikweni, kuti munthu amene wakuitana uja akafika adzakuuze kuti, ‘Bwanawe, khala pamalo aulemuwa.’ Pamenepo udzalemekezeka pamaso pa alendo anzako onse.” Ananenanso kuti: “Pakuti aliyense wodzikweza adzatsitsidwa, ndipo wodzichepetsa adzakwezedwa.” (Luka 14:10, 11) Pamenepa Yesu ankalimbikitsa anthuwo kuti azikhala odzichepetsa.
Ndiyeno Yesu ananenanso mfundo ina yomwe inali yothandiza kwa Mfarisi amene anamuitana uja. Mfundo yake inali yoti Mfarisiyu aziganizira kwambiri za anthu amene angawaitane ku chakudya n’cholinga choti Mulungu azimukonda. Iye ananena kuti: “Ukakonza chakudya chamasana kapena chamadzulo, usaitane mabwenzi ako, kapena abale ako, kapena afuko lako, kapena anthu olemera omwe amakhala nawe pafupi. Mwina nthawi ina iwonso angadzakuitane ndipo kudzakhala ngati kukubwezera. Koma ukakonza phwando, uziitana anthu osauka, otsimphina, olumala, ndi akhungu. Ukatero udzakhala wodala, chifukwa alibe choti adzabweze kwa iwe. Pakuti udzabwezeredwa pa kuuka kwa anthu olungama.”—Luka 14:12-14.
Nthawi zambiri anthu amakonda kuitanira anzawo, achibale awo kapena anthu amene amakhala nawo pafupi kuti adzadye nawo chakudya ndipo Yesu sananene kuti zimenezi ndi zolakwika. Koma mfundo yake yaikulu inali yakuti, ngati munthu ataitanira chakudya anthu osauka, olumala kapena akhungu, Mulungu akhoza kumudalitsa kwambiri munthuyo. Yesu anauza Mfarisi uja kuti: “Udzabwezeredwa pa kuuka kwa anthu olungama.” Mlendo wina amene anaitanidwanso anavomereza mfundo imeneyi ndipo anati: “Wodala ndi munthu wakudya chakudya mu ufumu wa Mulungu.” (Luka 14:15) Mlendo ameneyu anaona kuti unali mwayi waukulu kudya chakudya mu Ufumu wa Mulungu koma anthu ambiri sanayamikire mwayi umenewu. Ndiyeno Yesu ananena fanizo lomwe linasonyeza kuti anthu ambiri sankaona kuti kudya ndi Mulungu ndi mwayi waukulu.
Iye ananena kuti: “Munthu wina anakonza phwando lalikulu la chakudya chamadzulo ndipo anaitana anthu ambiri. . . . Anatumiza kapolo wake kukauza oitanidwawo kuti, ‘Tiyeni, chifukwa zonse zakonzedwa tsopano.’ Koma onse mofanana anayamba kupereka zifukwa zokanira. Woyamba anamuuza kuti, ‘Ine ndagula munda, choncho ndiyenera kupita kukauona. Pepani sinditha kufika!’ Wina ananena kuti, ‘Ine ndagula ng’ombe 10 zapagoli ndipo ndikupita kukaziyesa. Pepani sinditha kufika!’ Komanso wina anati, ‘Ine ndangokwatira kumene, choncho sindingathe kubwera.’”—Luka 14:16-20.
Zifukwazi zinali zosamveka. Munthu amakaona munda kapena ng’ombe asanagule. Choncho n’zosamveka kuti azikaona zinthuzi atazigula kale. Munthu wachitatuyu sankakonzekera zokwatira. Anali atakwatira kale ndiye chimenechi sichinali chifukwa chokanira. Wokonza phwandoyo atamva zifukwazo anakwiya kwambiri ndipo anauza kapolo wakeyo kuti:
“Pita mwamsanga m’misewu ndi m’njira za mumzindawu, ukatenge anthu osauka, otsimphina, akhungu ndi olumala ndi kubwera nawo kuno.’ Patapita kanthawi kapolo uja anati, ‘Mbuyanga, zimene munalamula zachitika, komabe malo adakalipo.’ Ndiyeno mbuye uja anauza kapolo wakeyo kuti, ‘Pita m’misewu ndi malo a kumpanda, uwalimbikitse kuti abwere kuno kuti nyumba yanga idzaze. Pakuti ndikukuuzani anthu inu, Palibe ndi mmodzi yemwe mwa oitanidwa aja amene adzalaweko chakudya changa chamadzulochi.”—Luka 14:21-24.
Zimene Yesu anafotokozazi zinasonyeza kuti Yehova Mulungu anamupatsa udindo woitana anthu kuti adzalowe mu Ufumu wakumwamba. Anthu oyamba kuitanidwa anali Ayuda omwe anali atsogoleri achipembedzo. Koma atsogoleri ambiri anakana mwayi umenewu pa nthawi yonse imene Yesu ankalalikira. Ndiyeno mwayi umenewu unaperekedwanso kwa anthu ena. Zimene Yesu ananena m’fanizo lija zinasonyeza kuti m’tsogolo padzaperekedwanso mwayi woti anthu ena alowe mu Ufumu ndipo anthu ake ndi Ayuda wamba komanso anthu omwe anatembenukira ku Chiyuda. Kenako mwayi wachitatu komanso womaliza udzaperekedwa kwa anthu amene Ayuda ankawaona kuti ndi osafunika pamaso pa Mulungu.—Machitidwe 10:28-48.
Choncho zimene Yesu anafotokozazi zinasonyeza kuti anagwirizana ndi zimene mlendo uja ananena kuti: “Wodala ndi munthu wakudya chakudya mu ufumu wa Mulungu.”
Onaninso
Kodi Ufumu wa Mulungu N’chiyani?
Kodi Mfumu ya Ufumu wa Mulungu ndani, ndipo Ufumuwo udzachita zotani?


text:
Mutu 8
N’chifukwa Chiyani Timavala Bwino Tikamapita Kumisonkhano Yathu?
Kodi mwaona m’zithunzi zomwe zili m’kabuku kano kuti anthu a Mboni za Yehova amavala bwino kwambiri akamapita kumisonkhano yawo yampingo? N’chifukwa chiyani timayesetsa kuvala bwino komanso kuoneka bwino pamisonkhano?
Timachita zimenezi posonyeza ulemu kwa Mulungu wathu. N’zoona kuti Mulungu samangoona mmene tikuonekera kunja, koma amaonanso mumtima mwathu. (1 Samueli 16:7) Komabe tikasonkhana kuti timulambire, timafunitsitsa kusonyeza ulemu kwa iyeyo komanso kwa Akhristu anzathu. Mwachitsanzo, ngati tikukaonekera pamaso pa woweruza kukhoti, tingayesetse kuvala bwino komanso kuoneka bwino. Tingachite zimenezi posonyeza kulemekeza woweruzayo. Chimodzimodzinso ifeyo. Mmene tavalira popita kumisonkhano yathu zimasonyeza kuti tikulemekeza “Woweruza wa dziko lonse lapansi,” yemwe ndi Yehova Mulungu. Komanso timasonyeza kuti tikulemekeza malo amene tikumulambirirawo.
Timachita zimenezi posonyeza kuti tikutsatira mfundo zimene timaphunzira. Baibulo limalimbikitsa Akhristu kuti azivala “mwaulemu ndi mwanzeru.” (1 Timoteyo 2:9, 10) Kuvala “mwaulemu” kukutanthauza kupewa zovala zomwe zingasonyeze kuti tikudzionetsera ndiponso zosonyeza kusadzilemekeza. Komanso kuchita zinthu “mwanzeru” kumatithandiza kupewa kuvala motayirira, monga kuvala zovala zothina, zazifupi, kapenanso zazikulu kwambiri. Ngakhale kuti timatsatira mfundo za m’Baibulo zimenezi, timakhalabe ndi mwayi wosankha zovala zimene tikufuna. Mavalidwe ndi maonekedwe athu ‘angakometsere chiphunzitso cha Mpulumutsi wathu ndiponso angatamande Mulungu,’ ngakhale pamene sitinalankhule chilichonse. (Tito 2:10; 1 Petulo 2:12) Choncho, tikavala bwino popita kumisonkhano, timathandiza kuti ena aziona kulambira Yehova m’njira yoyenera.
Musalephere kupita ku Nyumba ya Ufumu poganiza kuti zovala zanu si zabwino. Chimene chimafunika ndi zovala zochapa bwino komanso zoyenerera, osati zatsopano kapena zamtengo wapatali zokhazokha.
Kodi kuvala bwino polambira Mulungu n’kofunika motani?
Posankha zochita pa nkhani ya kavalidwe ndi kaonekedwe kathu, kodi ndi mfundo ziti zimene zingatithandize?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
18 Masiku amenewo mu Isiraeli munalibe mfumu.+ Ndipo m’masiku amenewo fuko la Dani+ linali kufuna cholowa chake kuti likakhale kumeneko, chifukwa mpaka pa nthawi imeneyi linali lisanalandirebe cholowa pakati pa mafuko onse a Isiraeli.+
2 Nthawi ina, ana a Dani anatumiza amuna asanu a m’banja lawo, amuna olimba mtima ochokera pakati pawo, kuchokera kumizinda ya Zora+ ndi Esitaoli+ kuti akazonde dziko ndi kuliyendera. Ndiyeno anawauza kuti: “Pitani mukaone+ dzikolo.” Choncho anafika kudera lamapiri la Efuraimu,+ mpaka kunyumba ya Mika,+ ndipo anagona kumeneko.
3 Atayandikira nyumba ya Mika anamva ndi kuzindikira mawu a mnyamata uja, Mlevi. Motero anapatukira kumeneko ndi kum’funsa kuti: “Wabwera ndi ndani kuno ndipo ukudzachita chiyani? Chimene ukufuna kuno n’chiyani?”
4 Poyankha iye anati: “Mika anagwirizana ndi ine kuti andilembe ntchito,+ ndi cholinga choti ndizitumikira monga wansembe+ wake.”
5 Ndiyeno iwo anamuuza kuti: “Tifunsire+ kwa Mulungu+ kuti tidziwe ngati kumene tikupita tidzayendako bwino.”
6 Pamenepo wansembeyo anawauza kuti: “Pitani mu mtendere. Yehova ali ndi inu pa ulendowu.”
7 Choncho amuna asanu aja anapitiriza ulendo wawo ndipo anafika kumzinda wa Laisi.+ Kumeneko anaona kuti anthu a mumzindawo anali kukhala mosadalira aliyense, malinga ndi chikhalidwe cha Asidoni. Iwo anali kukhala phee, mosatekeseka,+ ndipo panalibe amene anawagonjetsa n’kumawachitira nkhanza kapena kuwavutitsa m’dzikolo. Kuwonjezera apo, anali kukhala kutali kwambiri ndi Asidoni+ ndipo sanali kuyenderana ndi anthu a m’madera ena.
8 Patapita nthawi, anafika kwa abale awo ku Zora+ ndi ku Esitaoli.+ Ndipo abale awo anayamba kuwafunsa kuti: “Munayendako bwanji?”
9 Poyankha iwo anati: “Nyamukani, tiyeni tipite kukamenyana nawo, chifukwa ife taliona dzikolo ndipo ndi labwino kwambiri.+ Mukuzengerezatu. Musachite ulesi, koma nyamukani mukatenge dzikolo kukhala lanu.+
10 Mukakafika kumeneko, mukapeza anthu okhala mosatekeseka,+ ndipo dzikolo ndi lalikulu kwambiri. Mulungu walipereka m’manja mwanu,+ ndipo ndi dziko losasowa kena kalikonse kopezeka padziko lapansi.”+
11 Pamenepo amuna 600 ovala zida zankhondo, ochokera m’banja la Dani,+ ananyamuka ku Zora ndi ku Esitaoli.+
12 Amunawa ananyamuka pa ulendo wawo ndipo anayenda mpaka kukafika pafupi ndi Kiriyati-yearimu+ ku Yuda, n’kumanga msasa pamenepo. N’chifukwa chake malowo amatchedwa dzina lakuti Mahane-dani+ kufikira lero. Malo amenewa ali kumadzulo kwa Kiriyati-yearimu.
13 Atachoka pamenepo, anayenda ndi kukafika kudera lamapiri la Efuraimu, mpaka kukafika kunyumba ya Mika.+
14 Ndiyeno amuna asanu amene anapita kukazonda+ dziko la Laisi+ aja, anauza abale awo kuti: “Kodi mukudziwa kuti m’nyumba izi muli efodi, aterafi,+ chifaniziro chosema+ ndi chifaniziro chopangidwa ndi chitsulo chosungunula?+ Ndiyetu dziwani chochita.”+
15 Choncho anapatukira kumeneko ndi kufika panyumba ya mnyamata uja, Mlevi,+ kunyumba ya Mika. Pamenepo anayamba kulonjerana naye.+
16 Pamenepa n’kuti amuna 600 ovala zida zankhondo aja,+ ana a Dani,+ ataima pachipata.
17 Tsopano amuna asanu amene anapita kukazonda dziko+ aja anapita kuti akalowe m’nyumba ndi kutenga chifaniziro chosema,+ efodi,+ aterafi+ ndi chifaniziro chopangidwa ndi chitsulo chosungunula.+ (Wansembe+ uja anali ataima pachipata pamodzi ndi amuna 600 ovala zida zankhondowo.)
18 Amuna asanuwo analowa m’nyumba ya Mika ndi kutenga chifaniziro chosema, efodi, aterafi ndi chifaniziro chopangidwa ndi chitsulo chosungunula.+ Atatero wansembeyo+ anawafunsa kuti: “Mukutani kodi?”
19 Iwo anamuyankha kuti: “Khala chete. Gwira pakamwa pako, ndipo upite nafe kuti ukakhale tate+ ndi wansembe+ wathu. Chabwino n’chiti, kuti upitirize kukhala wansembe m’nyumba ya munthu mmodzi,+ kapena kuti ukhale wansembe wa banja ndi fuko lonse mu Isiraeli?”+
20 Mtima wa wansembeyo unasangalala+ atamva mawu amenewa, ndipo iye anatenga efodi, aterafi ndi chifaniziro chosema+ n’kulowa pakati pa anthuwo.
21 Pamenepo anatembenuka n’kuyamba ulendo wawo, ndipo anaika patsogolo ana, ziweto ndi zinthu zamtengo wapatali.+
22 Ndiyeno atayenda kamtunda ndithu kuchokera panyumba ya Mika, anthu a m’nyumba zoyandikana ndi nyumba ya Mika+ anasonkhanitsidwa pamodzi n’kuyamba kutsatira ana a Dani kuti apezane nawo.
23 Pamene anthuwo anali kufuulira ana a Dani, ana a Daniwo anatembenuka ndi kufunsa Mika kuti: “Vuto lako n’chiyani+ kuti usonkhanitse anthu onsewa?”
24 Poyankha, iye anati: “Mwatenga milungu yanga+ imene ndinapanga,+ ndipo mwatenganso wansembe+ n’kumapita naye. Nanga ine nditsala ndi chiyani?+ Ndiye mungandifunse bwanji kuti, ‘Vuto lako n’chiyani?’”
25 Pamenepo ana a Dani anamuuza kuti: “Usayandikire kuno ndipo tisamvenso mawu akowo, chifukwa anthu olusa+ angakupwetekeni, ndipo iweyo ungataye moyo wako ndi kutayitsa moyo wa anthu a m’nyumba yako.”
26 Zitatero ana a Dani anapitiriza ulendo wawo, ndipo Mika anaona kuti anali amphamvu kuposa iye.+ Chotero Mika anatembenuka ndi kubwerera kunyumba kwake.
27 Ana a Dani anatenga zimene Mika anapanga komanso wansembe+ wake, ndipo anapitiriza ulendo wawo wa ku Laisi+ kukaukira anthu aphee ndi osatekeseka.+ Atafika kumeneko anapha anthuwo ndi lupanga+ n’kutentha mzindawo ndi moto.+
28 Iwo analibe owalanditsa chifukwa mzindawo unali kutali ndi Sidoni+ ndipo sankayenderana ndi anthu a m’madera ena. Komanso, mzindawo unali m’chigwa cha Beti-rehobu.+ Choncho ana a Dani anamanganso mzindawo ndi kuyamba kukhalamo.+
29 Kuwonjezera apo, anatcha mzindawo kuti Dani, kutengera dzina la bambo awo lakuti Dani,+ amene anali wobadwa kwa Isiraeli.+ Ngakhale zili choncho, dzina loyamba la mzindawo linali Laisi.+
30 Kenako ana a Dani anadziimikira chifaniziro chosema+ chija, ndipo Yonatani+ mwana wa Gerisomu,+ mwana wa Mose, pamodzi ndi ana ake, anakhala ansembe a fuko la Dani kufikira tsiku limene anthu a m’dzikolo anagwidwa ndi kutengedwa kupita kudziko lina.+
31 Ndipo chifaniziro chosema chimene Mika anapanga chinakhalabe choimiritsa masiku onse amene nyumba+ ya Mulungu woona inakhalabe ku Silo.+
Patsani ena
Patsani ena
Oweruza 18
Baibulo la Dziko Latsopano la Malemba Opatulika
https://www.jw.org/finder?docid=1011452&Book=7&Chapter=18&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D18%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
47 Kenako ananditenga n’kupita nanenso kukhomo la Nyumbayo.+ Kumeneko ndinaona madzi+ akutuluka pansi, pakhomo penipeni pa Nyumbayo chakum’mawa,+ pakuti Nyumbayo inayang’ana kum’mawa. Madziwo anali kutuluka pansi n’kumatsetsereka. Anali kutuluka kuchokera kumbali ya kudzanja lamanja kwa Nyumbayo, n’kudutsa kum’mwera kwa guwa lansembe.
2 Pambuyo pake ananditenga n’kutuluka nane kudzera pachipata chakumpoto.+ Kumeneko tinadutsa njira yakunja n’kuzungulira kukafika kuchipata chakunja chimene chinayang’ana kum’mawa.+ Kuchipata chimenecho tinaona madzi+ akuyenda kuchokera kumbali ya kudzanja lamanja kwa chipatacho.
3 Ndiyeno munthu uja anapita mbali ya kum’mawa atatenga chingwe choyezera m’manja mwake.+ Kenako anayeza mtsinjewo mikono 1,000 kuchokera pa Nyumba ija, ndipo anandiuza kuti ndiwoloke mtsinjewo. Madziwo anali olekeza m’mapazi.
4 Kuchokera pamenepo anayeza mtsinjewo mikono 1,000 ndipo anandiuza kuti ndiwoloke. Madziwo anafika m’mawondo.
Anayezanso mtsinjewo mikono 1,000 ndipo anandiuza kuti ndiwoloke. Madziwo anafika m’chiuno.
5 Kuchokera pamenepo anayezanso mtsinjewo mikono 1,000. Mtsinjewo unakula kwambiri moti sindinathe kuwoloka. Izi zinali choncho chifukwa chakuti madzi ake anazama kwambiri ndipo anali ofunika kusambira. Chotero unakhala mtsinje waukulu woti munthu sangathe kuwoloka.
6 Pamenepo anandiuza kuti: “Iwe mwana wa munthu, kodi waona zimenezi?”
Kenako munthu uja ananditulutsa m’madzimo n’kupita nane m’mphepete mwa mtsinjewo.
7 Nditatuluka m’madzimo ndinangoona kuti m’mphepete mwa mtsinjewo munali mitengo yambirimbiri kumbali iyi ndi kumbali inayo.+
8 Ndiyeno anandiuza kuti: “Madzi awa akupita kuchigawo cha kum’mawa, ndipo adutsa ku Araba+ n’kukafika kunyanja.+ Madziwa akakafika kunyanjako,+ akachititsa madzi a m’nyanjamo kukhala abwino.
9 Zikatero zamoyo zam’madzi za mtundu uliwonse zidzatha kukhala m’madzimo,+ kulikonse kumene mtsinje waukuluwu ukupita. Nsomba zidzachuluka chifukwa madzi amenewa adzafika kunyanjako. Madzi a m’nyanjayo adzakhala abwino+ ndipo kulikonse kumene mtsinjewo ukupita, zinthu zidzakhala zamoyo.
10 “Asodzi adzaimirira m’mbali mwa nyanjayo kuchokera ku Eni-gedi+ mpaka ku Eni-egilaimu. Kumeneko kudzakhala malo oyanikapo makoka. Nsombazo zidzakhala zambirimbiri, zamitundu yosiyanasiyana ngati nsomba za ku Nyanja Yaikulu.+
11 “Koma madzi a m’matawale ndi m’madambo a m’mphepete mwa nyanjayo sadzasintha n’kukhala abwino.+ Madzi amenewo adzakhalabe amchere.+
12 “M’mbali mwa mtsinjewo mudzamera mitengo yosiyanasiyana ya zipatso. Mitengoyo idzamera m’mphepete mwenimweni kumbali iyi ndi mbali inayo.+ Masamba ake sadzafota+ ndipo zipatso zake sizidzatha.+ Mitengo imeneyo izidzabereka zipatso mwezi ndi mwezi chifukwa chakuti madzi ake akuchokera m’malo opatulika.+ Zipatso zake zidzakhala chakudya ndipo masamba ake adzakhala mankhwala.”+
13 Yehova, Ambuye Wamkulu Koposa, wanena kuti: “Inuyo mutenge dera limeneli kuti likhale cholowa chanu. Limeneli likhale dziko la mafuko 12 a Isiraeli. Zigawo ziwiri zikhale za mbadwa za Yosefe.+
14 Anthu inu muyenera kutenga dziko limeneli monga cholowa chanu. Inetu ndinalumbira nditakweza dzanja+ kuti ndidzapereka dziko limeneli kwa makolo anu.+ Choncho mugawane dzikoli mwa kuchita maere kuti likhale cholowa chanu. Aliyense alandire gawo lofanana ndi la m’bale wake.+
15 “Malire a dzikoli, kumbali ya kumpoto, ayambire ku Nyanja Yaikulu kudzera njira ya ku Heteloni+ mpaka kukafika ku Zedadi,+
16 ku Hamati,+ ku Berota,+ ku Siburaimu kumene ndi kumalire a Damasiko+ ndi Hamati. Malirewo akafikenso ku Hazere-hatikoni kufupi ndi malire a Haurani.+
17 Malire ochokera kunyanja akafike ku Hazara-enoni,+ kumene ndi kumalire a Damasiko, mpaka kukafika kumpoto kwake, komanso kumalire a Hamati.+ Amenewa akhale malire a mbali ya kumpoto.
18 “Malire a mbali ya kum’mawa ayambire pakati pa Haurani+ ndi Damasiko+ n’kutsetsereka ndi mtsinje wa Yorodano+ pakati pa Giliyadi+ ndi dziko la Isiraeli. Anthu inu muyeze mtunda kuchokera kumalirewo kukafika kunyanja ya kum’mawa. Amenewa akhale malire a mbali ya kum’mawa.
19 “Malire a mbali ya kum’mwera, ayambire ku Tamara+ kukafika kumadzi a Meribati-kadesi,+ kuchigwa+ cha Iguputo mpaka ku Nyanja Yaikulu. Amenewa akhale malire a mbali ya kum’mwera, cha ku Negebu.
20 “Kumbali ya kumadzulo malire anu akhale Nyanja Yaikulu, kuyambira m’malire a mbali ya kum’mwera mpaka kukafika kumalire a Hamati.+ Amenewa akhale malire a mbali ya kumadzulo.”
21 “Inu mugawane dzikoli pakati pa mafuko onse 12 a Isiraeli.
22 Mugawane dzikoli kuti likhale cholowa chanu+ ndi cha alendo okhala pakati panu, amene abereka ana pakati panu.+ Alendowo akhale ngati nzika pakati pa ana a Isiraeli. Iwo apatsidwe cholowa pamodzi ndi inu pakati pa mafuko a Isiraeli.+
23 Mlendo aliyense mum’patse cholowa m’fuko limene akukhala monga mlendo,” watero Yehova, Ambuye Wamkulu Koposa.
Patsani ena
Patsani ena
Ezekieli 47
Baibulo la Dziko Latsopano la Malemba Opatulika
https://www.jw.org/finder?docid=1011452&Book=26&Chapter=47&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D47%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
N’chifukwa Chiyani Anthu Akukumana ndi Mavuto Onsewa?
Kuti timvetse chifukwa chake anthu akukumana ndi mavuto ambiri chonchi ndiponso chifukwa chake anthu akulephera kuwathetsa, tikufunika kudziwa chomwe chimayambitsa mavutowa. Ngakhale kuti zifukwa zimene zimayambitsa mavutowa ndi zosiyanasiyana komanso zovuta kuzimvetsa, Baibulo limatithandiza kuti tizidziwe. M’nkhaniyi tikambirana zifukwa 5 zikuluzikulu zomwe zikuchititsa kuti padzikoli pakhale mavuto ambiri. Tikukupemphani kuti muwerenge mofatsa zimene Baibulo limanena pa nkhaniyi kuti mudziwe zoti Mawu a Mulungu amatithandiza kumvetsa chenicheni chomwe chimayambitsa mavutowa.—2 Timoteyo 3:16.
MABOMA A ANTHU SAKULAMULIRA BWINO
Baibulo limati: “Aliyense woipa akayamba kulamulira, anthu amabuula.”—Miyambo 29:2.
Mbiri yakale imafotokoza za anthu ambiri amene analamulira mayiko awo mwankhanza, moti anthu amene ankawalamulirawo ankakumana ndi mavuto osaneneka. Ndi zoona kuti si olamulira onse omwe amalamulira mwankhanza. Ena amakhala ndi zolinga zabwino zofuna kuthandiza anthu. Komabe zimene zimachitika ndi zoti akayamba kulamulira, zolinga zawo zimalephereka chifukwa cha mikangano komanso kulimbirana ulamuliro komwe kumakhalapo pakati pa anthu omwe ali m’boma. Nthawi zinanso amatha kugwiritsa ntchito mphamvu zawo molakwika chifukwa cha dyera ndipo zimenezi zimapweteketsa anthu awo. Mlembi wakale wa boma la America, dzina lake Henry Kissinger, anati: “M’mbiri yonse ya anthu taona kuti zolinga zimene anthu amakhala nazo zimalephereka komanso zomwe anthu amayembekezera sizikwaniritsidwa.”
Baibulo limanenanso kuti: “Munthu amene akuyenda alibe ulamuliro wowongolera mapazi ake.” (Yeremiya 10:23) Anthu ochimwa alibe nzeru zowathandiza kudziyang’anira okha bwinobwino pa moyo wawo. Ngati munthu sangathe kudzilamulira yekha, ndiye angalamulire bwanji dziko lonse? Mwina pamenepa mukutha kuona chifukwa chake anthu olamulira amalephera kuthetsa mavuto onse. Ndipotu, mavuto ambiri amayamba chifukwa choti anthu akulephera kulamulira bwino.
ZIMENE CHIPEMBEDZO CHONYENGA CHIMACHITA
Yesu ananena kuti: “Onse adzadziwa kuti ndinu ophunzira anga, ngati mukukondana.”—Yohane 13:35.
Atsogoleri a zipembedzo zonse amalalikira za chikondi komanso mgwirizano. Koma zoona zake n’zakuti iwo alephera kuthandiza anthu awo kuti azikondana mochokera pansi pa mtima, zomwe zingathandize kuti asamasankhane. M’malo mophunzitsa anthu chikondi, nthawi zambiri zipembedzo zimayambitsa magawano, tsankho, ndiponso mikangano pakati pa anthu komanso mayiko. M’mawu omaliza amene analemba m’buku lake, katswiri wina wamaphunziro apamwamba a zaumulungu, dzina lake Hans Küng, anati: “Pa nkhondo zonse kapena mikangano yonse yandale, mikangano yoopsa kwambiri ndi imene inayambitsidwa kapena kuvomerezedwa ndi zipembedzo.”—Christianity and the World Religions.
Kuwonjezera pamenepa, atsogoleri a zipembedzo zambiri amavomereza poyera kuti anthu azigonana asanalowe m’banja, azisiya mwamuna kapena mkazi wawo n’kumagonana ndi munthu wina, ndiponso amavomereza kuti amuna kapena akazi okhaokha azigonana. Izi zachititsa kuti matenda afalikire kwambiri, anthu ambiri azichotsa mimba, azitenga mimba zosakonzekera komanso kuti mabanja azitha, ndipo zimenezi zachititsa kuti moyo ukhale wovuta.
MTIMA WADYERA KOMANSO UCHIMO
“Munthu aliyense amayesedwa mwa kukopedwa ndi kukodwa m’chilakolako chake. Ndiye chilakolako chikatenga pakati, chimabala tchimo.”—Yakobo 1:14, 15.
Chifukwa chakuti tinatengera uchimo kwa makolo athu, nthawi zambiri timalephera kuchita zinthu zabwino komanso timalimbana ndi “kuchita zofuna za thupi.” (Aefeso 2:3) Ndipo zimakhala zovuta kwambiri kudziletsa ngati munthu amene ali ndi maganizo oipa wapeza mwayi wochita zoipazo. Choncho, ngati titamalakalaka zinthu zoipa tikhoza kupanga tchimo.
Wolemba mabuku wina, dzina lake P. D. Mehta, analemba kuti: “Mavuto ambiri amene timakumana nawo amabwera chifukwa chokonda zosangalatsa, mtima wadyera ndiponso mtima wofuna kulemera kapena kutchuka.” Zimenezi n’zoona chifukwa kukonda kwambiri zinthu monga mowa, mankhwala ozunguza bongo, juga komanso chiwerewere kumapangitsa kuti munthu akumane ndi mavuto ambiri komanso kumavutitsa banja lake ndi anzake. Pozindikira kuti anthu ndi ochimwa, mpake kuti Baibulo limati: “Tikudziwa kuti chilengedwe chonse chikubuula limodzi ndi kumva zowawa mpaka pano.”—Aroma 8:22.
MIZIMU YOIPA
Baibulo limanena kuti Satana ndi “mulungu wa nthawi ino” ndipo amalamulira limodzi ndi mizimu yoipa komanso yamphamvu, yomwe ndi ziwanda.—2 Akorinto 4:4; Chivumbulutso 12:9.
Mofanana ndi Satana, ziwanda zimenezi zimayesetsa kulamulira zochita za anthu komanso kuwasocheretsa. Mtumwi Paulo ankadziwa zimenezi ndipo n’chifukwa chake ananena kuti: “Sitikulimbana ndi anthu athupi la magazi ndi nyama ayi, koma ndi maboma, maulamuliro, olamulira dziko a mdimawu, ndi makamu a mizimu yoipa m’malo akumwamba.”—Aefeso 6:12.
Ziwanda zimasangalala zikamavutitsa anthu koma cholinga chawo chachikulu ndi kupatutsa anthu kuti asakhale kumbali ya Yehova Mulungu, yemwe ndi Wam’mwambamwamba. (Salimo 83:18) Pofuna kusocheretsa anthu, ziwanda zimagwiritsa ntchito zinthu monga kukhulupirira nyenyezi, matsenga komanso kulosera. N’chifukwa chake Yehova amatichenjeza za zinthu zimenezi ndiponso amatetezera anthu amene amatsutsa Satana ndi ziwanda zake.—Yakobo 4:7.
TIKUKHALA ‘M’MASIKU OTSIRIZA’
Zaka 2,000 zapitazo, Baibulo linaneneratu kuti: “Dziwa kuti, masiku otsiriza adzakhala nthawi yapadera komanso yovuta.”
Ponena zimene zizidzachitika m’nthawi yovutayi, Baibulo linanena kuti: “Pakuti anthu adzakhala odzikonda, okonda ndalama, odzimva, odzikweza, onyoza, osamvera makolo, osayamika, osakhulupirika, osakonda achibale awo, osafuna kugwirizana ndi anzawo, onenera anzawo zoipa, osadziletsa, oopsa, osakonda zabwino, achiwembu, osamva za ena, odzitukumula ndiponso onyada, okonda zosangalatsa, m’malo mokonda Mulungu.” Choncho, mavuto ambiri amene tikukumana nawowa akuchitika chifukwa chakuti tikukhala ‘m’masiku otsiriza.’—2 Timoteyo 3:1-4.
Malinga ndi zimene takambirana m’nkhaniyi, mpake kuti anthu akulephera kuthetsa mavuto ngakhale kuti akuyesetsa kuti awathetse. Ndiye kodi ndani angatithandize? Tiyenera kudalira kuti Mlengi wathu ndi amene angatithandize chifukwa analonjeza kuti ‘adzawononga ntchito za Mdyerekezi’ limodzi ndi otsatira ake. (1 Yohane 3:8) Nkhani yotsatira ifotokoza zimene Mulungu adzachite kuti athetse mavuto onse amene tikukumana nawowa.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
4 Tsopano ndikuuzeni kuti, wolandira cholowa akakhala kamwana, iye sasiyana konse ndi kapolo,+ ngakhale ali mwini zinthu zonse.
2 Amakhalabe pansi pa amuna oyang’anira ana+ ndiponso anthu oyang’anira zinthu za mbuye wawo, kufikira tsiku limene bambo ake anaikiratu.
3 N’chimodzimodzinso ifeyo. Pamene tinali tiana, tinali akapolo a mfundo zachibwanabwana+ zimene anthu a m’dzikoli amayendera.
4 Koma nthawi itakwana,+ Mulungu anatumiza Mwana wake,+ amene anadzabadwa kwa mkazi+ ndipo anadzakhala pansi pa chilamulo.+
5 Zinatero kuti amasule anthu okhala pansi pa chilamulo mwa kuwagula,+ kutinso Mulungu atitenge ife kukhala ana ake.+
6 Tsopano pakuti ndinu ana ake, Mulunguyo watitumizira mzimu+ wa Mwana wake m’mitima yathu ndipo mzimuwo ukufuula kuti: “Abba, Atate!”+
7 Chotero si iwenso kapolo, koma mwana ndipo ngati uli mwana, ndiwenso wolandira cholowa kudzera mwa Mulungu.+
8 Ngakhale zili choncho, pamene munali osadziwa Mulungu,+ munali akapolo a zinthu zimene mwachilengedwe si milungu.+
9 Koma tsopano pamene mwadziwa Mulungu, kapena tinene kuti tsopano pamene mwadziwidwa ndi Mulungu,+ mukubwereranso bwanji ku mfundo zachibwanabwana,+ zomwe ndi zosathandiza ndiponso zopanda pake,+ n’kumafuna kukhalanso akapolo ake?+
10 Mukusunga mwakhama masiku,+ miyezi,+ nyengo ndi zaka.
11 Ndikuda nkhawa, kuti mwina ntchito imene ndaigwira pa inu ipita pachabe.+
12 Ndikukupemphani abale anga, khalani monga ine+ chifukwa inenso ndinali ngati inuyo kale.+ Simunandilakwire ayi.+
13 Koma mukudziwa kuti nthawi yoyamba imene ndinalengeza uthenga wabwino kwa inu chifukwa chakuti ndinali kudwala,+
14 inuyo simunanyansidwe ndi matenda anga, amene anali mayesero kwa inu, ndipo simunalavule malovu ponyansidwa nawo, koma munandilandira ngati mngelo+ wa Mulungu, ngati Khristu Yesu.+
15 Chili kuti nanga chimwemwe chimene munali nacho poyamba chija?+ Pakuti ndikunenetsa kuti, zikanakhala zotheka, mukanakolowola maso anu n’kundipatsa.+
16 Kodi ndakhala mdani+ wanu tsopano chifukwa ndakuuzani zoona?+
17 Anthu ena akuyesetsa kwambiri kuti akukopereni kwa iwowo,+ osati ndi zolinga zabwino, koma kuti akutsekerezeni kuti musabwere kwa ine, kuti inuyo muyesetse kuwatsatira.+
18 Ngati munthu akukufunani kwambiri pa chifukwa chabwino, n’zabwino kwa inu.+ Zimenezi zikachitika osati pa nthawi imene ine ndili nanu limodzi yokha,+ komanso nthawi zonse,
19 ndiye kuti n’zabwino kwa inu ana anga.+ Ine ndayambanso kumva zopweteka zimene ndinamva pokuberekani, mpaka Khristu adzakhazikike mwa inu.+
20 Panopa ndikanakonda kukhala pakati panu+ kuti ndilankhule mosiyanako, chifukwa mwandithetsa nzeru.+
21 Tandiuzani, inu amene mukufuna kutsatira chilamulo,+ Kodi simukumva zimene Chilamulocho chikunena?+
22 Mwachitsanzo, Malemba amati Abulahamu anabereka ana aamuna awiri, wina kwa mdzakazi+ ndipo wina kwa mkazi amene anali mfulu.+
23 Koma mwana amene anabadwa kwa mdzakazi uja anabadwa monga mmene ana onse amabadwira,+ pamene mwana winayo amene anabadwa kwa mkazi amene anali mfulu anabadwa mwa lonjezo.+
24 Zinthu zimenezi zili ndi tanthauzo lophiphiritsira,+ pakuti azimayi amenewa akuimira mapangano awiri.+ Loyamba ndi pangano la paphiri la Sinai,+ limene limabereka ana oti akhale akapolo. Pangano limenelo ndiye Hagara uja.
25 Tsopano, Hagara ameneyu akutanthauza Sinai,+ phiri la ku Arabiya, ndipo masiku ano akufanana ndi Yerusalemu, pakuti ali mu ukapolo+ pamodzi ndi ana ake.
26 Koma Yerusalemu+ wam’mwamba ndi mfulu, ndipo ndiye mayi wathu.+
27 Pakuti Malemba amati: “Kondwera, mkazi wosabereka iwe amene sunaberekepo mwana. Kuwa ndipo fuula mokondwa, iwe mkazi amene sunamvepo zowawa za pobereka, pakuti ana a mkazi wosiyidwa ndi ambiri kuposa ana a mkazi amene ali ndi mwamuna.”+
28 Tsopano ifeyo abale, ndife ana a lonjezo monga mmene analili Isaki.+
29 Koma monga mmene zinalili pa nthawiyo, kuti wobadwa monga mmene ana onse amabadwira anayamba kuzunza+ wobadwa mwa mzimu, ndi mmenenso zilili masiku ano.+
30 Ngakhale zili choncho, kodi Malemba amati chiyani? “Thamangitsani mdzakaziyu pamodzi ndi mwana wakeyu pano, pakuti sizingatheke mwana wa mdzakazi kudzakhala wolandira cholowa pamodzi ndi mwana wa mkazi waufulu.”+
31 Chotero abale, ife ndife ana a mkazi waufulu,+ osati a mdzakazi.+
Patsani ena
Patsani ena
Agalatiya 4
Baibulo la Dziko Latsopano la Malemba Opatulika
https://www.jw.org/finder?docid=1011452&Book=48&Chapter=4&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D48%26Chapter%3D4%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
11 Tsopano dziko lonse lapansi linali ndi chilankhulo chimodzi ndipo anthu anali kugwiritsa ntchito mawu ofanana.
2 Pamene anthuwo analowera chakum’mawa, anapeza chigwa m’dera la Sinara+ n’kukhazikika kumeneko.
3 Kenako anauzana kuti: “Tiyeni tiumbe njerwa tiziotche.” Atatero, anayamba kumanga ndi njerwa, n’kumagwiritsa ntchito phula ngati matope omangira.+
4 Ndiyeno anati: “Tiyeni timange mzinda wathuwathu, ndipo nsanja yake ikafike m’mwamba mwenimweni.+ Tikatero tidzipangira dzina loti titchuke nalo,+ ndipo sitibalalikana padziko lonse lapansi.”+
5 Kenako, Yehova anatsikirako kukaona mzinda ndi nsanja imene ana a anthu anali kumanga.+
6 Pamenepo Yehova anati: “Taonani! Izi n’zimene anthuwa ayamba kuchita popeza ndi amodzi ndipo onse ali ndi chilankhulo chimodzi.+ Mmene zililimu, angathe kuchita chilichonse chimene akuganiza.+
7 Choncho, tiyeni+ tipiteko kuti tikasokoneze+ chilankhulo chawo, kuti asamamvane polankhula.”+
8 Motero, Yehova anawabalalitsa pamalopo, kuti afalikire padziko lonse lapansi.+ Zitatero, iwo anasiya pang’onopang’ono kumanga mzindawo.+
9 Mzindawo unatchedwa Babele,+ chifukwa kumeneko, Yehova anasokoneza chilankhulo cha anthu onse, ndipo Yehova anabalalitsira+ anthuwo padziko lonse lapansi.
10 Tsopano iyi ndi mbiri ya Semu.+
Semu anali ndi zaka 100 pamene anabereka Aripakisadi,+ patapita zaka ziwiri pambuyo pa chigumula.
11 Atabereka Aripakisadi, Semu anakhalabe ndi moyo zaka zina 500. Pa zaka zimenezi, anabereka ana aamuna ndi aakazi.+
12 Aripakisadi atakhala ndi moyo zaka 35, anabereka Shela.+
13 Atabereka Shela, Aripakisadi anakhalabe ndi moyo zaka zina 403. Pa zaka zimenezi, anabereka ana aamuna ndi aakazi.
14 Shela atakhala ndi moyo zaka 30, anabereka Ebere.+
15 Atabereka Ebere, Shela anakhalabe ndi moyo zaka zina 403. Pa zaka zimenezi, anabereka ana aamuna ndi aakazi.
16 Ebere atakhala ndi moyo zaka 34, anabereka Pelegi.+
17 Atabereka Pelegi, Ebere anakhalabe ndi moyo zaka zina 430. Pa zaka zimenezi, anabereka ana aamuna ndi aakazi.
18 Pelegi atakhala ndi moyo zaka 30, anabereka Reu.+
19 Atabereka Reu, Pelegi anakhalabe ndi moyo zaka zina 209. Pa zaka zimenezi, anabereka ana aamuna ndi aakazi.
20 Reu atakhala ndi moyo zaka 32, anabereka Serugi.+
21 Atabereka Serugi, Reu anakhalabe ndi moyo zaka zina 207. Pa zaka zimenezi, anabereka ana aamuna ndi aakazi.
22 Serugi atakhala ndi moyo zaka 30, anabereka Nahori.+
23 Atabereka Nahori, Serugi anakhalabe ndi moyo zaka zina 200. Pa zaka zimenezi, anabereka ana aamuna ndi aakazi.
24 Nahori atakhala ndi moyo zaka 29, anabereka Tera.+
25 Atabereka Tera, Nahori anakhalabe ndi moyo zaka zina 119. Pa zaka zimenezi, anabereka ana aamuna ndi aakazi.
26 Tera anakhala ndi moyo zaka 70, kenako anabereka Abulamu,+ Nahori+ ndi Harana.
27 Tsopano iyi ndi mbiri ya Tera.
Tera anabereka Abulamu, Nahori ndi Harana. Harana anabereka Loti.+
28 Pambuyo pake Harana anamwalira mumzinda wa Akasidi+ wa Uri,+ kumene anabadwira. Anamwalira bambo ake Tera adakali ndi moyo.
29 Abulamu ndi Nahori anakwatira. Mkazi wa Abulamu anali Sarai,+ pamene mkazi wa Nahori anali Milika,+ mwana wa Harana. Harana ameneyu analinso bambo ake a Yisika.
30 Koma Sarai anali wosabereka,+ choncho analibe mwana.
31 Pambuyo pake Tera anatenga mwana wake Abulamu, mdzukulu wake+ Loti mwana wa Harana, Sarai+ mpongozi wake, mkazi wa mwana wake Abulamu, ndi kunyamuka kuchoka mumzinda wa Akasidi wa Uri, kupita kudziko la Kanani.+ Kenako, anafika ku Harana+ ndipo anakhala kumeneko.
32 Choncho masiku a Tera anakwana zaka 205. Kenako, iye anamwalira ku Harana.
Patsani ena
Patsani ena
Genesis 11
Baibulo la Dziko Latsopano la Malemba Opatulika
https://www.jw.org/finder?docid=1011452&Book=1&Chapter=11&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D11%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
APSKAITOS ŠALIS, IĮKhadi pafupifupi bizinesi
APSKAITOS ŠALIS, IĮ
Akawunti, Audits kunja, Bajeti mabungwe chuma cha, Business kufunsira, Chilamulo labor +22
Amaonekera
I-V 8:00-17:00
- APSKAITOS ŠALIS, IĮ
Map
Ntchito gulu
Akawunti, Audits kunja, Bajeti mabungwe chuma cha, Business kufunsira, Chilamulo labor, Facilities, Finance, Finance, inshuwalansi, chilamulo, Kafukufuku internal, Kafukufuku kwambiri, Kalembera company, Kampani kafukufuku, Lamulo corporate, Lamulo tax, M'boma mlandu, Malipoti azachuma, Maphunziro, training, Mb chuma cha, Mbiri kusunga, Munthu ntchito mlandu, Mutayankha ananena, Ntchito auditing, Ntchito kafukufuku, Ntchito za malamulo, Tax kafukufuku, The auditors, Uab mlandu